༄༅། །ཚད་མ་རིགས་པའི་གཏེར་གྱི་ཚར་གཅད་དང་ལྟག་ཆོད་བརྟག་པའི་རྣམ་པར་བཤད་པ་རྩོད་པའི་རྒྱན་ཞེས་བྱ་བ། མཛད་པ་པོ་དབང་ཕྱུག་དཔལ་བཟང་ཡིན་ནམ་སྙམ། སངས་རྒྱས་བཅོམ་ལྡན་འདས་ལ་ཕྱག་འཚལ་ལོ། །རིག་བྱེད་བྱེད་པོ་རྒྱས་པ་གྲོག་མཁར་བ། །སེར་སྐྱ་གཟེགས་ཟན་རྐང་མིག་ལ་སོགས་ཀྱི། །སྤྱི་གཙུག་ས་འཛིན་རྩེ་མོས་ཞབས་མཆོད་པ། །སྐྱོབ་པ་ཉིན་མོར་བྱེད་པ་ལ་ཕྱག་འཚལ། །སྡེ་བདུན་རྒྱ་མཚོའི་གླིང་དུ་ལེགས་ཞུགས་ཏེ། །རྣམ་དག་རིགས་པའི་ནོར་བུ་རབ་བླངས་ནས། །བདག་བློའི་དབུལ་བ་མཐའ་དག་སེལ་མཛད་པ། །བཤེས་གཉེན་དེད་དཔོན་དེ་ལའང་གུས་ཕྱག་འཚལ། །འདིར་སྨྲས་པ། །ཐུབ་བསྟན་འོད་བརྒྱ་ལྡན་པའི་དཀྱིལ་འཁོར་ནུབ། །གཞུང་ལུང་འདབ་བརྒྱ་ལྡན་པའི་པད་ཚལ་ཟུམ། །མཁས་པ་རྐང་དྲུག་ལྡན་པ་ཕལ་ཆེར་ཟད། །དེ་སླད་མཁས་དང་བླུན་པོའི་རྣམ་དབྱེ་ཅི། །དེ་ལྟ་ན་ཡང་མཁས་པས་རྩོད་པའི་ཚུལ། །རིགས་པའི་དབང་ཕྱུག་ཕྱོགས་གླང་གྲགས་པའི་ལུགས། །གཞུང་བཟང་རིགས་པའི་གཏེར་ལས་བཤད་པའི་སྲོལ། །མ་ནོར་ཆ་ཙམ་བདག་གིས་བཤད་པར་བྱ། །ཕྱོགས་གླང་གྲགས་པའི་གཞུང་ལུགས་རྒྱ་མཚོ་ཡི། །གཏིང་མཐའ་གཏུགས་པར་རྒལ་བར་ག་ལ་ནུས། །འོན་ཀྱང་ལེགས་བཤད་ནོར་བུ་གང་རྙེད་པ། །གཞན་ལ་ཕན་ཕྱིར་དབྱེ་བར་ཅིས་མི་རིགས། །འདིར་ཚད་མ་རིགས་པའི་གཏེར་གྱི་ཚར་གཅད་དང་ལྟག་ཆོད་བརྟག་པ་ལ་ཉེ་བར་མཁོ་བ་མཁས་པ་རྣམས་ཀྱིས་རྩོད་པའི་ཚུལ་ཅུང་ཟད་བརྗོད་པར་བྱ་སྟེ། དེའང་རྩོད་པ་ཉིད་ཇི་ལྟར་བྱ་བ་དང་། རྩོད་པའི་ངག་གཉིས་ལས། །དང་པོ་ནི་གངས་ཅན་གྱི་རྟོག་གེ་པ་དག་ལུས་ཀྱི་བཞིན་བསྒྱུར་བ་དང་སྤྲེའུ་ལྟར་འཕག་པ་དང་རྒྱུག་པ་ལ་སོགས་པ་བག་མེད་ཅིང་སྡིག་པ་ཅན་གྱི་རྣམ་པར་འགྱུར་བ་དུ་མ་དང་། ངག་གིས་སྨོད་པ་དང་། ཁུས་འདེབས་པ་དང་། ངམ་པ་དང་། བརླང་པོའི་ཚིག་ལ་སོགས་དོན་དང་མི་ལྡན་པ་དུ་མ་དང་། ཡིད་ཀྱིས་བདག་ཉིད་རྒྱལ་བར་འདོད་པ་དང་། ཕྲག་དོག་དང་གྲགས་པ་འདོད་པ་ལ་སོགས་པ་དང་། ཞེ་སྡང་གིས་ནོན་པའི་ཡིད་དེ་ཚུལ་དེ་ལྟ་བུས་བསླང་པའི་རྩོད་པ་ནི་མཁས་པ་རྣམས་མི་བཞེད་ཅིང་། བདེ་བར་གཤེགས་པའི་བསྟན་པ་མ་ཡིན་ལ། ཚེ་རབས་ཐམས་ཅད་དུ་རང་དང་གཞན་ལ་གནོད་པའི་ཁ་ན་མ་ཐོབ་བ་ཆེན་པོ་ཡིན་པས་སྤང་བར་བྱ་བ་ཡིན། འདི་ལྟར། ཚུལ་མིན་ཞུགས་པའི་རྩོད་པ་བྱས་པ་ལས། །ཚིག་རྩུབ་མེ་ཡིས་གཞན་གྱི་རྒྱུད་སྲེག་ཅིང་། །བསམ་པ་ཉམས་པས་ཚེ་འདིར་རང་རྒྱུད་སྲེག །བསོད་ནམས་ཉམས་པས་ཕྱི་མར་དམྱལ་མེར་བསྲེག །ཅེས་བྱ་བ་ནི་བར་སྐབས་ཀྱི་ཚིགས་སུ་བཅད་པའོ། །འོ་ན་བཅོམ་ལྡན་འདས་ཀྱི་བསྟན་པ་ནི་རྩོད་པ་མེད་པ་ལ་གཅིག་ཏུ་གཞོལ་བའི་ཕྱིར། དམ་པའི་རྩོད་པ་ཉིད་ཀྱང་མི་འཐད་དོ་ཞེ་ན། དེ་ཡང་མ་ཡིན་ཏེ། རྩོད་པ་བྱ་བའི་ཚུལ་དང་། རྒོལ་བ་དང་། ལན་གྱི་བྱེ་བྲག་མདོ་ལས་ཀྱང་དུ་མར་གསུངས་ལ། མདོ་སྡེའི་རྒྱན་ལས་ཀྱང་། ཇི་སྐད་དུ། །དེ་ལྟ་བས་ན་གཞན་དག་ཚར་གཅད་རྗེས་བཟུང་དང་། །ཞེས་པ་དང་། སློབ་དཔོན་ཕྱོགས་གླང་གིས་ཀྱང་། དེ་ལྟ་ན་ཡང་དེ་བཞིན་གཤེགས་པའི་ཆོས་ཀྱི་མཚན་ཉིད་རྣམས། གལ་ཏེ་གཞན་དུ་འགྲོ་ན་དེ་ཉིད་དཔྱད་པར་བྱ་བའི་རིགས། །ཞེས་བྱ་བ་ལ་སོགས་པ་དུ་མ་གསུངས་པས་དམ་པའི་རྩོད་པ་ནི་མཁས་པ་རྣམས་ལ་འཐད་པ་ཡིན་ནོ། །དེ་ལྟ་བུའི་རྩོད་པ་བྱེད་པ་ན་ཞི་བ་དང་དེས་པ་སྟེ། དགེ་བའི་ལུས་ཀྱི་རྣམ་འགྱུར་དང་། དོན་དང་ལྡན་པ་དང་། ཆོས་དང་ལྡན་པ་དང་། རྣ་བར་སྙན་པའི་ངག་དང་། གཞན་རྗེས་སུ་འཛིན་པའི་སྙིང་རྗེ་དང་། བརྩད་པར་བྱ་བའི་ཡུལ་གྱི་དམིགས་རྣམ་ཤེས་པའི་ཤེས་རབ་སྟེ། །ཚུལ་དེ་ལྟ་བུས་རྩོད་པར་བྱ་སྟེ། དམ་པའི་རྩོད་པ་ཡང་དག་ལྟ་བའི་རྒྱུ། བདག་གཞན་རྨོངས་པའི་མུན་སྟུག་ཀུན་བསལ་ནས། །ལྟ་བ་ངན་པའི་དགྲ་སྡེ་ཀུན་འཇོམས་ཤིང་། །མྱ་ངན་འདས་གྲོང་འགྲོ་བའི་རྒྱུ་གཅིག་པུ། །ཞེས་བྱའོ། །རྩོད་པའི་ངག་ལ་ཚད་མ་སྔ་རབས་པ་དག ཡན་ལག་ལྔར་འདོད་ཏེ། དཔེར་བརྗོད་ན་སྒྲ་ནི་མི་རྟག་སྟེ་བྱས་པའི་ཕྱིར། བུམ་པ་བཞིན་ནོ། །དེ་བཞིན་དུ་སྒྲ་ཡང་བྱས་སོ། དེའི་ཕྱིར་སྒྲ་མི་རྟག་གོ་ཞེས་རིམ་པ་ལྟར་དམ་བཅའ་དང་། རྟགས་དང་། དཔེ་དང་། ཉེ་སྦྱོར་དང་། མཇུག་བསྡུས་ཏེ། ངག་གི་ཡན་ལག་ལྔར་འདོད་དོ། །འདི་སྔོན་གྱི་སློབ་དཔོན་དག་གིས་བཀག་པས་དགག་པ་འདིར་མ་བརྗོད་དོ། །བོད་དག་སྒྲ་ཆོས་ཅན་མི་རྟག་ཏེ་བྱས་པའི་ཕྱིར་ཞེས་འགོད་པའང་ངག་སྐྱོན་མེད་ནི་མིན་ནོ། །དེས་ན་ངག་གཉིས་ལྡན་འགོད་ཏེ། གང་བྱས་པ་མི་རྟག བུམ་པ་བཞིན། སྒྲ་ཡང་བྱས་སོ། །ཞེས་མཐུན་པ་ཉིད་ཅན་གྱི་རྗེས་འགྲོའི་ངག་དང་། གང་མི་རྟག་པ་མ་ཡིན་ན་ནི་བྱས་པ་མ་ཡིན། ནམ་མཁའ་བཞིན། སྒྲ་ནི་བྱས་པ་ཡིན་ནོ་ཞེས་མི་མཐུན་པ་ཉིད་ཅན་ནོ། །སུན་འབྱིན་པའི་ངག་ཀྱང་སྒྲ་རྟག་པར་ཁས་བླངས་པའི་ཚེ་གང་རྟག་པ་ཡིན་ན་བྱས་པ་མ་ཡིན། འདུས་མ་བྱས་ནམ་མཁའ་བཞིན། །སྒྲ་ཡང་རྟག་པ་ཡིན་ནོ་ཞེས་སོགས་སོ། །དེ་ཡང་ཆོས་མཐུན་པ་ཉིད་ཅན་ལ་སྡུད་ཚིག་དང་། ཆོས་མི་མཐུན་པ་ཉིད་ཅན་ལ་འབྱེད་ཚིག་སྦྱར་རོ། །སྒྲུབ་པ་དང་སྒྲུབ་ངག་ཐ་དད་དུ་འབྱེད་པ་ནི་ནོར་བ་ཡིན་སྟེ། སྒྲུབ་པ་དང་སུན་འབྱིན་དང་། སྦྱོར་བ་དང་ཐལ་འགྱུར་ཞེས་པ་རྣམས་ངག་ལ་འཇོག་དགོས་པའི་ཕྱིར་རོ། །སློབ་དཔོན་གྱིས་ཀྱང་། བརྗོད་པ་གང་ཞིག་གཉིས་ཀ་ལ་ངེས་པའི་ཚུལ་གསུམ་དང་མ་གྲུབ་པ་ཉིད་ལ་སོགས་པ་བརྗོད་པར་བྱེད་པ་དེ་ཁོ་ན་སྒྲུབ་པ་དང་སུན་འབྱིན་པ་ཡིན་ནོ་ཞེས་བྱ་བ་ལ་སོགས་པ་དུ་མ་གསུངས་སོ། །དེ་ལ་སྒྲུབ་པའི་མཚན་ཉིད། རྒོལ་བའི་ཚད་མས་ངེས་པའི་རྟགས་ཀྱི་ཚུལ་གསུམ་གཞན་ལ་སྟོན་པའི་ངག་སྐྱོན་མེད་དོ། །སུན་འབྱིན་གྱི་མཚན་ཉིད། སུན་འབྱིན་དུ་བཀོད་ཅིང་གྲུབ་མཐའི་སྐྱོན་སེལ་ནུས་ཀྱི་ངག་སྐྱོན་མེད་དོ། །དེ་ལྟར་ངག་འགོད་པ་ན་གང་ཟག་ནི་སྔ་རྒོལ་དང་ཕྱི་རྒོལ་དང་། དཔང་པོ་གསུམ་ལས། སྔ་རྒོལ་གྱི་མཚན་ཉིད་སྒྲུབ་བྱེད་ཡང་དག་བཀོད་པས་ཕྱི་རྒོལ་གྱི་སྐབས་དེའི་གྲུབ་མཐའི་སྐྱོན་སེལ་ནུས་ཀྱི་གང་ཟག་གོ །ཕྱི་རྒོལ་གྱི་མཚན་ཉིད། སུན་འབྱིན་ཡང་དག་བཀོད་པས་སྔ་རྒོལ་གྱི་སྤོབས་པ་འཇོམས་ནུས་ཀྱི་གང་ཟག་གོ །དཔང་པོའི་མཚན་ཉིད། སྐབས་སུ་བབ་པ་ན་རྒོལ་ཕྱིར་རྒོལ་གྱི་གྲུབ་མཐའི་ཤན་འབྱེད་པ་དང་བླང་དོར་འབྱེད་ནུས་ཀྱི་གང་ཟག་གོ །འོན་ཀྱང་དཔང་པོ་ནི་རྩོད་པའི་ཚེ་ངེས་པར་དགོས་པར་མི་བཞེད་དོ། །དེ་ལ་རྩོད་པ་བྱེད་པའི་ཚེ། རྒོལ་བས་སྒྲུབ་བྱེད་ཡང་དག་བཀོད་པ་ལ་ཕྱི་རྒོལ་གྱིས་སུན་འབྱིན་ལྟར་སྣང་བཀོད་པ་རྒོལ་བས་སྤངས་པས་ཕྱི་རྒོལ་གྱི་སྤོབས་པ་བཅོམ་པའི་ཚེ་རྒོལ་བ་རྒྱལ་བས་རྗེས་སུ་འཛིན་ཅིང་། ཕྱི་རྒོལ་ནི་ཕམ་པ་དང་ཚར་གཅད་འཇུག་པ་ཡིན་ནོ། །རྒོལ་བའི་སྒྲུབ་པ་ལྟར་སྣང་ལ་ཕྱི་རྒོལ་གྱིས་སུན་འབྱིན་ཡང་དག་བརྗོད་པས། རྒོལ་བའི་སྤོབས་པ་བཅོམ་པའི་ཚེ་རྒོལ་བ་ཕམ་ཞིང་ཚར་གཅད་ལ། ཕྱི་རྒོལ་ནི་རྒྱལ་བས་རྗེས་སུ་འཛིན་པའོ། །རྒོལ་བས་ཡང་དག་བཀོད་པ་ལ་ཕྱི་རྒོལ་གྱིས་སྐྱོན་བརྗོད་ལྟར་སྣང་བཀོད་པ་ལ་རྒོལ་བས་ལན་མ་རྙེད་པའི་ཚེ་ནི་རྒོལ་ཕྱིར་རྒོལ་ཕམ་རྒྱལ་དང་ཚར་གཅད་རྗེས་འཛིན་གཉིས་ཀར་མི་རུང་ངོ་། །རྒོལ་བའི་ལྟར་སྣང་ལ་ཕྱིར་རྒོལ་གྱིས་ཡང་དག་ཏུ་བཟུང་ཞིང་ལན་མ་རྙེད་པ་ནའང་ཕམ་རྒྱལ་དང་ཚར་གཅད་གང་ཡང་མེད་དོ། །བོད་དག་ཁ་མཐུན་པར་ཕམ་རྒྱལ་མེད་ཀྱང་དེའི་ཚེ་ཚར་གཅད་གཉིས་ཀ་ལ་འཇོག་པ་ནི་སློབ་དཔོན་གྱི་ལུགས་མི་ཤེས་པར་གཟུ་ལུམ་སྨྲ་བ་ཡིན་ནོ། །དེས་ན་རྒོལ་ཕྱི་རྒོལ་དང་ཚར་གཅད་དང་ཚར་གཅད་ཀྱི་གནས་དང་། རྗེས་འཛིན་དང་རྗེས་འཛིན་གྱི་གནས་ལ་སོགས་པ་དང་། རྩོད་པའི་ཚུལ་ནི་བོད་ཀྱི་རྟོག་གེ་པ་རྣམས་ཀྱིས་མི་ཤེས་སོ། །འདིར་བོད་དག་ཚར་གཅད་ཀྱི་གནས་བཅུ་དྲུག་འདོད་པ་དགག་པ་ནི་གཞུང་དུ་གསལ་བས་འདིར་མ་སྤྲོས་ལ། མུ་སྟེགས་བྱེད་ཀྱི་ཚར་གཅད་དང་ལྟག་ཆོད་དགག་པ་རིགས་པའི་གཏེར་གྱི་གཞུང་བཞིན་མདོ་ཙམ་བཤད་ན། དམ་བཅའ་ལ་གནོད་ཅེས་པ་ནི། རྐང་མིག་པའི་གཞུང་ལས་ཇི་སྐད་དུ། མི་མཐུན་པའི་དཔེའི་ཆོས་རང་གི་དཔེ་ལ་ཁས་ལེན་ན་དམ་བཅའ་ལ་གནོད་པ་ཡིན་པས་ཚར་གཅད་པའི་གནས་ཡིན་ནོ་ཞེས་འབྱུང་ངོ་། །དཔེར་བརྗོད་ན་སྒྲ་ཆོས་ཅན་མི་རྟག་ཏེ་དབང་པོས་གཟུང་བྱ་ཡིན་པའི་ཕྱིར་ཞེས་བཀོད་པ་ན་ཕྱི་རྒོལ་གྱིས་སྤྱི་ཆོས་ཅན། མི་རྟག་པར་ཐལ། དབང་པོས་གཟུང་བྱ་ཡིན་པའི་ཕྱིར་ཞེས་སུན་ཕྱུང་ན། རྒོལ་བས་སྤྱི་དབང་པོས་གཟུང་བྱ་རྟག་པ་ཡིན་ན། སྒྲ་ཡང་རྟག་གོ་ཞེས་བཟུང་བས་དམ་བཅའ་ལ་གནོད་པའི་ཚར་གཅད་དོ་ཞེས་ཟེར་རོ། །དེ་དགག་པ་ནི་སྒྲུབ་པའི་ཡན་ལག་མིན་བརྗོད་ཡིན་ཞེས་པས། དེ་ལྟ་བུའི་སྒྲུབ་བྱེད་ནི་ཁོ་རང་གི་ལུགས་ཀྱི་མི་མཐུན་ཕྱོགས་སྤྱི་ལ་འཇུག་པས། མ་ངེས་པ་བརྗོད་པའི་ཕྱིར་སྒྲུབ་པའི་ཡན་ལག་མ་ཡིན་པ་བརྗོད་པའི་རྒོལ་བ་ཚར་གཅད་ཀྱི་གནས་ཡིན་ཏེ། སྒྲ་མི་རྟག་པར་བསྒྲུབ་པ་ལ་དབང་པོས་གཟུང་བྱའི་རྟགས་དེ་མ་ངེས་པའི་རྟགས་ཡིན་པས་སོ། །དེ་ཡང་ཁོའི་ལུགས་ལ་སྤྱི་རྟག་པའང་དབང་པོས་གཟུང་བྱར་འདོད་པས་སོ། །དེས་ན་ངག་འདི་ལྟར་འགོད་དེ། དེ་འདྲའི་རྒོལ་བ་དེ་ཆོས་ཅན། སྒྲུབ་པའི་ཡན་ལག་མ་ཡིན་པ་བརྗོད་པའི་རྒོལ་བ་ཚར་གཅད་ཀྱི་གནས་ཡིན་པར་ཐལ། སྒྲ་མི་རྟག་བསྒྲུབ་ཀྱི་སྒྲུབ་བྱེད་ཡང་དག་འགོད་པ་སྐབས་སུ་བབ་པ་ན། དེ་སྒྲུབ་ལ་མ་ངེས་པའི་རྟགས་འགོད་མཁན་གྱི་རྒོལ་བ་ཡིན་པའི་ཕྱིར་རོ། །འོག་མ་རྣམས་ལའང་ཐལ་བའི་ངག་ལ་སོགས་པ་སྦྱོར་བ་འདི་ལྟ་བུ་རྣམས་སྐབས་དང་སྦྱར་ནས་འགོད་པར་བྱའོ། །ཡང་ཚར་གཅོད་དང་ཚར་གཅད་ཀྱི་གནས་ལ་ཁྱད་པར་ཡོད་དོ། དམ་བཅའ་གཞན་ནི། ཇི་སྐད་དུ། །དམ་བཅས་པའི་དོན་བཀག་པ་ལ་ཆོས་རྣམ་པར་བརྟགས་ནས་སྟོན་པ་ནི་དམ་བཅས་པ་གཞན་ནོ་ཞེས་སོ། །དཔེར་བརྗོད་ན་སྒྲ་ཆོས་ཅན་མི་རྟག་སྟེ། དབང་པོས་གཟུང་བྱ་ཡིན་པའི་ཕྱིར། ཞེས་བཀོད་པ་ལ་ཕྱི་རྒོལ་གྱིས་སྤྱི་ཡང་ཆོས་ཅན། མི་རྟག་པར་ཐལ། དབང་པོས་གཟུང་བྱ་ཡིན་པའི་ཕྱིར། །ཞེས་སུན་འབྱིན་པའི་ཚེ། རྒོལ་བས་སྒྲ་རྟག་པར་མི་འགྱུར་ཏེ། རྟག་པ་མ་ཡིན་པའི་བུམ་པ་དང་ཐམས་ཅད་དུ་འགྲོ་བ་མ་ཡིན་པར་མཚུངས་པའི་ཕྱིར། སྤྱི་ནི་དབང་པོའི་གཟུང་བྱ་ཡིན་ཡང་ཐམས་ཅད་དུ་འགྲོ་བ་ཡིན་པའི་ཕྱིར་རྟག་གོ་ཞེས་དམ་བཅའ་གཞན་སྟོན་པས་དམ་བཅའ་གཞན་ཞེས་བྱ་བའི་རྒོལ་བ་ཚར་བཅད་ཀྱི་གནས་སོ་ཞེས་འདོད་དོ། །དེ་དགག་པ། སུན་འབྱིན་ཤེས་ན་མ་ངེས་འདུས་ཞེས་གསུངས་སྟེ། དེ་ཡང་ཁྱོད་དམ་བཅའི་སྒྲུབ་བྱེད་དུ་དམ་བཅའ་གཞན་ཐམས་ཅད་དུ་འགྲོ་བ་མ་ཡིན་པ་ཞེས་བཀོད་པར་འདོད་པ་མི་རིགས་ཏེ། དེ་ནི་སྒྲུབ་བྱེད་སྔ་མ་བསྒྲུབ་པ་ལ་སྒྲུབ་བྱེད་དམ་རྟགས་སུ་བཀོད་པ་ཡིན་གྱི། དམ་བཅའ་མ་ཡིན་ཏེ། ཁྱོད་རང་གི་ལུགས་ལ་ཡང་རྟགས་ཀྱི་མཚན་ཉིད། དཔེ་དང་ཆོས་མཐུན་པས་བསྒྲུབ་བྱ་སྒྲུབ་པ་ཞེས་པ་དེ་ཚང་བའི་ཕྱིར་རོ། །དེས་ན་དམ་བཅའ་གཞན་ནི་མ་ཡིན་པས་འདི་དམ་བཅའ་གཞན་བརྗོད་པས་ཚར་གཅད་པ་མ་ཡིན་གྱི་སྔ་མའི་རྟགས་མ་ངེས་པའི་སྒོ་ནས་ཚར་གཅད་པ་ཡིན་ཏེ། རྟགས་དབང་པོའི་གཟུང་བྱ་མི་མཐུན་ཕྱོགས་རྟག་པ་ལ་འཇུག་པའི་ཕྱིར་རོ། །ན་ཞེས་བྱ་བ་ནི་དབང་པོས་གཟུང་བྱའི་རྟགས་མི་མཐུན་ཕྱོགས་སྤྱི་ལ་ཚད་མས་གྲུབ་ན་ཚར་གཅད་ཀྱི་གནས་ཉིད་ཡིན་གྱི། སྒྲུབ་པར་མི་ནུས་ན་ནི་མ་ཡིན་པར་བཤད་པ་ཡིན་ཏེ། སློབ་དཔོན་གྱིས་གལ་ཏེ་ཕྱིར་རྒོལ་བས་སྤྱི་ཡོད་པ་དང་། དབང་པོའི་གཟུང་བར་བྱ་བ་ཡིན་པ་དང་། རྟག་པ་ཚད་མས་བསྟན་པར་ནུས་ན་འགྱུར་གྱི་ཚད་མ་མ་ཡིན་པའི་བསྟན་བཅོས་ཁས་བླངས་པ་ལ་བརྟེན་པས་ནི་མ་ཡིན་ནོ་ཞེས་གསུངས་སོ། །དམ་བཅའ་འགལ་བ་ནི། ཇི་སྐད་དུ་དམ་བཅས་པ་དང་གཏན་ཚིགས་དག་འགལ་བ་ནི། དམ་བཅས་པ་དང་འགལ་བ་སྟེ་ཞེས་སོ། །རྟགས་སོགས་ཞེས་པའི་སོགས་ཁོང་ནས་དམ་བཅའ་དང་རྟགས་འགལ་བ། རྟགས་དང་དམ་བཅའ་འགལ་བ། དཔེ་འགལ་བ། རང་ཚིག་འགལ་བ། ཚད་མ་འགལ་བ། ལན་འགལ་བ་ལ་སོགས་པ་དུ་མ་འདོད་པ་ལས་དཔེར་བརྗོད་ན། དམ་བཅའ་དང་རྟགས་འགལ་བ་ནི། རྫས་ཆོས་གསུམ་ལྡན་ཆོས་ཅན། ཡོན་ཏན་ལས་ཐ་དད་དུ་ཡོད་དེ། ཡོན་ཏན་ལས་རྫས་གཞན་དུ་མ་དམིགས་པའི་ཕྱིར་ཞེས་པ་ལྟ་བུའོ་ཞེས་ཟེར་རོ། །འདི་ངག་གཉིས་ལྡན་དུ་འགོད་དགོས་སོ། །དེ་ཡང་མི་འཐད་ཏེ། །དམ་བཅའ་བ་དངོས་སུ་བརྗོད་པ་སྒྲུབ་ངག་ཡིན་པ་བཀག་པའི་ཕྱིར་འདིར་སྒྲུབ་པའི་ངག་དུ་བཀོད་པ་ཡིན་ན། དམ་བཅའ་དངོས་སུ་མ་བརྗོད་པས་དངོས་སུ་བརྗོད་པའི་དམ་བཅས་པ་དང་གཏན་ཚིགས་འགལ་བ་མ་ཡིན་ནོ། །གལ་ཏེ་དམ་བཅའ་དངོས་སུ་མ་བརྗོད་ཀྱང་། ཞེ་འདོད་དང་འགལ་བས་དམ་བཅའ་འགལ་བར་འཇོག་ན། དེ་རྟགས་འགལ་བར་ནི་འགྱུར་ཡང་བསྒྲུབ་པའི་ཡན་ལག་མ་ཡིན་པ་བརྗོད་པའི་རྒོལ་བ་ཚར་བཅད་ཀྱི་གནས་ཡིན་ནོ། །དེའི་ཕྱིར་དམ་བཅའ་འགལ་བའི་ཚར་གཅད་ལོགས་པར་བཞག་ཏུ་མེད་དོ། །དེ་བཞིན་དུ་དམ་བཅའ་དང་རང་ཚིག་འགལ་བ་དཔེར་ན་དགེ་སྦྱོང་མ་སྦྲུམ་མ་ཅེའམ་བདག་མེད་དོ་ཞེས་པ་ལྟ་བུའོ་ཟེར་བའང་དམ་བཅའ་དངོས་སུ་བརྗོད་ན་ངག་ལྷག་པས་བསྒྲུབ་པའི་ཡན་ལག་མ་ཡིན་པ་བརྗོད་པའི་རྒོལ་བ་ཚར་གཅད་ཀྱི་གནས་སོ། །དམ་བཅའ་དང་རྟགས་འགལ་བ་འདི་ལ་རྟགས་འགལ་བར་འགྱུར་བའི་རྒྱུ་མཚན་ཡང་ཡོན་ཏན་ལས་མ་གཏོགས་པའི་རྫས་ཡོད་ན། ལྡན་དོན་རྫས་ཀྱི་མཚན་ཉིད་ཅན་ཆོས་གསུམ་ལྡན་གཟུགས་སོགས་ལས་གཞན་དུ་འགྱུར་དགོས་པས་སོ། །དེ་སྐད་དུ་སློབ་དཔོན་གྱིས་གལ་ཏེ་གཏན་ཚིགས་ཀྱིས་བསྒྲུབ་པར་བྱ་བའི་ཆོས་ལས་བཟློག་པ་སྒྲུབ་པར་བྱེད་ན། འདི་འགལ་བར་འགྱུར་ཏེ་ཞེས་རྒྱས་པར་གསུངས་སོ། །དམ་བཅའ་དང་ཚད་མ་འགལ་བ་མ་གྲུབ་པའི་རྟགས་སུ་འདུས་ལ། དམ་བཅའ་དང་དཔེ་འགལ་བ་ལ་སོགས་པའི་དཔེར་བརྗོད་མཐའ་དག་ཀྱང་རྟགས་ཀྱི་སྐྱོན་གསུམ་དུ་འགྱུར་ཟེར་ནས། ཅི་རིགས་པར་འགལ་མ་ངེས་མ་གྲུབ་པ་བརྗོད་པའི་ཚར་གཅད་དུ་གསུངས་ཀྱང་སློབ་དཔོན་གྱིས་འགལ་བ་དང་མ་གྲུབ་པའི་རིགས་གཉིས་ལས་ཕལ་ཆེར་མི་འདའ་བར་བཞེད་དོ། །རྒྱ་ཆེར་ངག་ལས་རྟོགས་པར་བྱ་སྟེ་སྤྲོས་པས་ཆོག་གོ །དམ་བཅའ་སེལ་བ་ནི་ཇི་སྐད་དུ་ཕྱོགས་བཀག་པས་དམ་བཅའི་དོན་བསལ་བ་ནི། དམ་བཅའ་བསལ་བ་སྟེ་ཞེས་སོ། །དཔེར་བརྗོད་ན་རྒོལ་བས་སྒྲ་མི་རྟག་སྒྲུབ་ཀྱི་རྟགས་དབང་པོས་གཟུང་བྱ་བཀོད་པ་ལ། ཕྱི་རྒོལ་གྱིས་སྤྱིའི་སྒོ་ནས་སུན་འབྱིན་པའི་ཚེ་ལན་གཞན་མ་རྙེད་པར་སྒྲ་མི་རྟག་པར་སུ་སྨྲ་ཞེས་བསྙོན་པ་རྒོལ་བ་དམ་བཅའ་སེལ་བའི་ཚར་གཅད་དོ་ཞེས་འདོད་དོ། །དེ་ནི་མ་ཡིན་ཏེ། འདིའི་ངག་མ་རྫོགས་ན་ཚར་གཅོད་ཉིད་མིན་ལ། ངག་རྫོགས་ཤིང་ཚར་གཅད་འཇུག་པའི་ཚེ་ནི་རྒོལ་བས་སྔར་རྟགས་མ་ངེས་པ་བརྗོད་པས་ཚར་གཅད་ཡིན་ནོ། །དེའི་ཕྱིར་དམ་བཅའ་སེལ་པའམ་བཏང་བའི་སྒོ་ནས་ཕྱིས་ཚར་གཅད་པ་གཉིས་པ་དོན་མེད་པས་མི་རིགས་སོ། །དེ་ལྟ་མ་ཡིན་ན། འབྲོས་ན་འབྲོས་ཞེས་པ་ལྟ་བུ་ཚར་གཅད་དེ་སྙེད་ཀྱི་དབྱེ་བར་འགྱུར་རོ། །གཏན་ཚིགས་གཞན་པ་ནི། ཇི་སྐད་དུ། །ཁྱད་པར་མེད་པའི་གཏན་ཚིགས་བརྗོད་པར་བཀག་པ་ན། ཁྱད་པར་འདོད་པ་ནི་གཏན་ཚིགས་གཞན་ཡིན་ནོ་ཞེས་སོ། །དཔེར་བརྗོད་ན་གསལ་བ་འདི་དག་ནི་གཅིག་ཡིན་སྟེ། ཚད་དང་ལྡན་པའི་ཕྱིར་སྟེ། འཇིམ་པའི་རང་བཞིན་ཅན་གྱི་ཁམ་ཕོར་ལ་སོགས་པ་ལ་ཚད་མཐོང་བའི་ཕྱིར་རོ་ཞེས་བཀོད་པ་ན། ཕྱི་རྒོལ་བ་ན་རེ། ཚད་ལྡན་གཅིག་དང་དུ་མ་གཉིས་ཀ་ལ་མཐོང་བས་མ་ངེས་ཞེས་པ་ལྟ་བུ་སུན་འབྱིན་གྱིས་སུན་ཕྱུང་བ་ན། རྒོལ་བ་ན་རེ། དེ་འདི་ལྟར་རང་བཞིན་གཙོ་བོ་གཅིག་རྗེས་སུ་འགྲོ་བ་རྣམས་ལ་ཚད་ཡོད་པའི་ཕྱིར་རོ་ཞེས་པ་ནི་གཏན་ཚིགས་གཞན་པ་ཞེས་བྱ་བའི་ཚར་གཅད་གཞན་དུ་འདོད་དོ། །དེ་ཡང་མི་རིགས་སྟེ། ངག་མ་རྫོགས་ན་ལན་གྱི་གོ་སྐབས་མི་འབྱེད་པས་ཚར་གཅད་མ་ཡིན་ལ། ངག་རྫོགས་ནས་ལན་གྱི་སྐབས་འབྱེད་ན་སྔར་རྟགས་མ་ངེས་པ་བརྗོད་པའི་ཚར་བཅད་དུ་འགྱུར་ཏེ། མི་མཐུན་ཕྱོགས་དུ་མ་ལ་འཇུག་པའི་རྟགས་ཚད་དང་ལྡན་པ་འགོད་མཁན་གྱི་རྒོལ་བ་ཡིན་པའི་ཕྱིར་རོ། །དེས་ན་གཏན་ཚིགས་ཕྱི་མ་བཀོད་པའི་སྒོ་ནས་གཏན་ཚིགས་གཞན་ཞེས་པའི་ཚར་གཅད་དུ་བཞག་དུ་མེད་དོ། །དོན་གཞན་ཞེས་པ་ནི། ཇི་སྐད་དུ། རྣལ་མའི་དོན་ལས་འབྲེལ་བ་མེད་པའི་དོན་ནི། དོན་གཞན་ཏེ་ཞེས་སོ། །དཔེར་བརྗོད་ན་སྒྲ་རྟག་སྟེ། རེག་བྱ་མ་ཡིན་པའི་ཕྱིར་ཞེས་བཀོད་ནས། རྟགས་ཀྱི་སྐད་ཀྱི་དབྱིངས་ལས་ཧེ་ནོ་ཏའི་རྐྱེན་བྱས་པ་ཅན་གྱི་མིང་དང་། ཨ་ཁྱ་དང་། ཉེ་བར་བསྒྱུར་བ་དང་། ན་པ་ཏ་ཞེས་སོགས་སྐབས་སུ་མ་བབ་པའི་སྒྲ་བཤད་བྱེད་པ་ལྟ་བུ་དོན་གཞན་ཞེས་པའི་ཚར་གཅད་གཞན་དུ་འདོད་དོ། །དེ་ནི་མ་ཡིན་ཏེ། རྒོལ་བས་འབྲེལ་མེད་སྨྲས་པས་བསྒྲུབ་པའི་ཡན་ལག་མིན་པ་བརྗོད་པའི་ཚར་གཅད་དང་། གལ་ཏེ་ཕྱི་རྒོལ་གྱིས་དེ་ལྟ་བུ་སྨྲས་ན་སྐྱོན་མ་ཡིན་པ་བརྗོད་པའི་ཚར་གཅད་དུ་འདུས་པའི་ཕྱིར་ཏེ། རིམ་པ་ལྟར་སྒྲུབ་བྱེད་དང་སུན་འབྱིན་བརྗོད་པ་སྐབས་སུ་བབ་པ་ན། འབྲེལ་མེད་འགོད་མཁན་གྱི་རྒོལ་བ་དང་། ཕྱིར་རྒོལ་ཡིན་པའི་ཕྱིར་རོ། །དེ་ཡང་ཡོངས་སུ་སྐྱོན་བསྟན་ནའོ། །དོན་མེད་པ་ནི་ཇི་སྐད་དུ། ཡི་གེའི་གོ་རིམ་སྟོན་པ་དང་འདྲ་བར་དོན་མེད་པ་ཡིན་ཏེ་ཞེས་སོ། །དཔེར་ན་སྒྲ་རྟག་སྟེ། ཛ་པ་ག་ཌ་ད་ཉིད་ཀྱི་ཕྱིར། ཛྷ་བྷ་གྷ་དྷ་ཌྜྷ་ལྟ་བུའོ། །ཞེས་སྨྲས་པ་ནི་སྒྲུབ་བྱེད་མ་བསྟན་པས་དོན་གཞན་ཞེས་པའི་ཚར་གཅད་དུ་འདོད་དོ། །དེ་ནི་མ་ཡིན་ཏེ། འདི་ལྟར་སྒྲུབ་བྱེད་འགོད་པ་སྐབས་སུ་བབ་པ་ན་འབྲེལ་མེད་ཡིག་གེའི་གོ་རིམ་སྟོན་པའི་ཕྱིར་བསྒྲུབ་པའི་ཡན་ལག་མ་ཡིན་པ་བརྗོད་པའི་རྒོལ་བ་ཚར་གཅད་ཀྱི་གནས་ཉིད་ཡིན་ནོ། །དོན་མི་ཤེས་པ་ནི་ཇི་སྐད་དུ། །ཚོགས་པ་དང་ཕྱིར་རྒོལ་བ་དག་ལ་ལན་གསུམ་བརྗོད་པ་ན། ཚོགས་པ་དང་ཕྱི་རྒོལ་དག་གིས་དོན་མ་ཤེས་པ་ནི་དོན་མི་ཤེས་པ་ཉིད་དོ་ཞེས་སོ། །དཔེར་བརྗོད་ན་ལན་གསུམ་བརྗོད་ཀྱང་ཚོགས་པ་དང་ཕྱིར་རྒོལ་གྱིས་མི་ཤེས་པའི་དྲི་མ་ཅན་དང་། མ་གྲགས་པ་དང་། ལྡབ་ལྡིབ་ལ་སོགས་པ་སྨྲ་བ་ནི་དོན་མི་ཤེས་པ་ཞེས་པའི་ཚར་གཅད་དུ་འདོད་དོ། །དེ་ནི་མ་ཡིན་ཏེ། དེའི་ཚེ་ན་རྒོལ་བས་བསྒྲུབ་པ་ལྟར་སྣང་ལྡབ་ལྡིབ་ལ་སོགས་བཀོད་དམ་འོན་ཏེ་ཡང་དག་བཀོད་ཀྱང་ཕྱི་རྒོལ་ལ་སོགས་ཀྱིས་མ་རྟོགས་པ་ཡིན། དང་པོ་ལྟར་ན་འདིའི་རྒོལ་བས་སྒྲུབ་བྱེད་སྐབས་སུ་བབས་པ་ན་ལྡབ་ལྡིབ་ལ་སོགས་པ་བསྒྲུབ་པ་སྐྱོན་ཅན་སྨྲས་པའི་ཕྱིར་རྒོལ་བསྒྲུབ་པའི་ཡན་ལག་མ་ཡིན་པ་བརྗོད་པའི་ཚར་གཅད་དོ། །གལ་ཏེ་རྒོལ་བས་དོན་དང་ལྡན་པའི་ངག་ལན་གསུམ་གྱི་བར་དུ་བརྗོད་པའང་ཕྱི་རྒོལ་གྱིས་མ་རྟོགས་ན་ནི་དེའི་ཚེ་རྒོལ་བ་ཚར་གཅད་མེད་དོ། །དོན་བྲལ་ཞེས་པ་ནི་ཇི་སྐད་དུ། སྔ་ཕྱི་འབྲེལ་བ་ཡོད་པའི་ཕྱིར་འབྲེལ་པ་མེད་པ་ནི་དོན་དང་བྲལ་བ་ཡིན་ཏེ་ཞེས་སོ། །དཔེར་ན་སེའུ་བཅུ་པའི་ངག་ལྟ་བུ། འབྲེལ་བ་མེད་པ་འགོད་པ་ནི་དོན་བྲལ་ཞེས་པའི་ཚར་གཅད་གཞན་དུ་འདོད་པ་ཡིན་ནོ། །དེ་ནི་མ་ཡིན་ཏེ་འདིའང་དོན་མེད་པའི་ཚར་གཅད་སྔ་མར་འདུས་པའི་ཕྱིར་བསྒྲུབ་པའི་ཡན་ལག་མིན་པ་བརྗོད་པ་རྒོལ་བ་ཚར་གཅད་ཀྱི་གནས་སུ་འདུས་སོ། །གལ་ཏེ་སྔ་མ་ནི་ཡི་གེ་མ་འབྲེལ་བ་ཡིན་ལ་འདི་ནི་ཚིག་མ་འབྲེལ་བའི་ཕྱིར་དེར་མ་འདུས་སོ་ཞེ་ན། དེ་ལྟ་ན་ནི་ངག་མ་འབྲེལ་བའི་ཚར་གཅད་ཀྱང་གཞན་དུ་ཡོད་དགོས་པས་ཧ་ཅང་ཐལ་ལོ། །དུས་ལ་མ་བབ་པ་ནི་ཇི་སྐད་དུ། ཡན་ལག་གོ་བཟློག་པ་བརྗོད་ན་དུས་ལ་མ་བབ་པ་ཡིན་ཏེ་ཞེས་སོ། །དེ་ཡང་ཡན་ལག་ནི། གཞན་དོན་རྗེས་དཔག་གི་ངག་གི་ཡན་ལག་ལྔ་པོ་ཡིན་པས་གོ་རིམ་བཟློག་པའང་དམ་བཅའ་མཇུག་ཏུ་བརྗོད་པ་ལྟ་བུ་ངག་གི་གོ་རིམ་བཟློག་ན་དུས་ལ་མ་བབ་པའི་ཚར་གཅད་དུ་འདོད་དོ། །དེ་ནི་མ་ཡིན་ཏེ་ངག་གི་གོ་རིམ་བཟློག་ཀྱང་། དོན་གོ་ཞིང་སྒྲ་བློ་དོན་སྐྱོན་གསུམ་མེད་ན་ཚར་གཅད་ཉིད་མིན་ནོ། །གལ་ཏེ་ངག་གི་གོ་རིམ་བཟློག་ན་ལེགས་པར་སྦྱར་བའི་སྐད་ཉམས་ཤིང་རིག་བྱེད་དང་མི་མཐུན་པས་ཚར་གཅད་དོ་སྙམ་ན། ལེགས་པར་སྦྱར་བ་ནི་ཡང་དག་པ་ཁོ་ནར་མ་ངེས་སྟེ། བརྡ་བྱས་ན་ཕྱིན་ཅི་ལོག་ལ་འཇུག་པའི་ཕྱིར་དང་། དེ་བཞིན་དུ་ཐ་མལ་པ་དང་ཟུར་ཆག་དང་། འགྲོལ་སྡིངས་པ་དང་། ཡུལ་ཨ་ཏྲ་པའི་སྐད་ལས་ཀྱང་གོ་སྲིད་པའི་ཕྱིར་རོ། །དེས་ན་གལ་ཏེ་དོན་མི་གོ་ཞིང་ངག་བཟློག་པ་བརྗོད་ན་སྔ་མ་དོན་དང་བྲལ་བར་འདུས་པས་བསྒྲུབ་པའི་ཡན་ལག་མ་ཡིན་པ་བརྗོད་པའི་རྒོལ་བ་ཚར་གཅད་དོ། །མ་ཚང་བ་སྐྱོན་དུ་མི་རིགས་སོ་ཞེས་གསུངས་སོ། །མ་ཚང་བ་ནི་ཇི་སྐད་དུ། ཡན་ལག་གང་ཡང་རུང་བ་མེད་པ་ཡང་མ་ཚང་བའོ། །དཔེར་ན་གཞན་དོན་རྗེས་དཔག་གི་དམ་བཅའ་དངོས་སུ་མ་བརྗོད་པ་ལྟ་བུ་ནི་མ་ཚང་བ་བརྗོད་པའི་རྒོལ་བ་ཚར་གཅད་ཀྱི་གནས་ཡིན་ནོ་ཞེས་སོ། །མ་ཡིན་ཏེ། ངག་ཡན་ལག་གཉིས་ལ་མ་ཚང་བ་སྐྱོན་དུ་རིགས་ཀྱི་ཁྱོད་དམ་བཅའ་དངོས་སུ་བརྗོད་པ་ལ་མ་ཚང་བ་སྐྱོན་དུ་མི་རིགས་སོ། །འོན་ཀྱང་དམ་བཅའ་དངོས་སུ་མ་བརྗོད་པ་ནི་མ་ཚང་བར་མི་རིགས་སྟེ། དེ་མེད་ཀྱང་སྒྲུབ་བྱེད་ཡང་དག་དང་རྗེས་དཔག་ཡོད་པའི་ཕྱིར་རོ་ཞེས་བསྟན་ཟིན་ཏོ། །དེས་ན་དམ་བཅའ་བའི་ཚིག་ནི་བསྒྲུབ་པའི་ཡན་ལག་ཏུ་མི་རུང་ངོ་། །གཞན་སྐབས་སུ་བབས་པའི་ངག་མ་ཚང་བ་བརྗོད་ན་བསྒྲུབ་པའི་ཡན་ལག་མ་ཡིན་པ་བརྗོད་པར་འདུས་སོ་ཞེས་གསུངས་ཏེ། སློབ་དཔོན་གྱི་དགོངས་པ་ཡིན་པར་མ་མཐོང་ངོ་། །ལྷག་པ་བརྗོད་པ་ནི་ཇི་སྐད་དུ། གཏན་ཚིགས་དང་དཔེ་ལྷག་པ་ནི་ལྷག་པ་ཞེས་སོ། །དེ་ཡང་རྟགས་ལྷག་པོ་དང་དཔེ་ལྷག་པོ་བརྗོད་པ་ནི་ལྷག་པ་བརྗོད་པའི་ཚར་བཅད་དུ་འདོད་དོ། །དེ་ཡང་མ་ཡིན་སྟེ། ཁོ་བོ་ཅག་བསྒྲུབ་པའི་ངག་གཉིས་ལྡན་ལྟ་བུ་ངེས་པ་ཅན་ལ་ངག་ལྷག་པ་སྒྲུབ་བྱེད་མ་ཡིན་པ་བརྗོད་པའི་རྒོལ་བ་ཚར་གཅད་དུ་རིགས་མོད། ཁྱེད་ལྷག་པ་བརྗོད་པ་ཚར་གཅད་དུ་མི་རིགས་སྟེ། གཏམ་རྒྱུད་སྣ་ཚོགས་པ་ཅན་ཡིན་པས་ངག་ལྷག་པ་སྐྱོན་དུ་མི་འགྱུར་བའི་ཕྱིར་རོ། །ཡང་བརྗོད་པ་ནི་འདི་སྐད་དུ། རྗེས་སུ་སྨྲ་བ་ལས་གཞན་སྒྲ་དང་དོན་དག་ཡང་སྨྲ་བ་ནི་ཡང་བརྗོད་པ་སྟེ་ཞེས་སོ། །དེ་ཡང་སྒྲ་མི་རྟག་སྒྲ་མི་རྟག་ཅེས་པ་སྒྲ་བཟློས་པ་ཡིན་ལ། སྒྲ་མི་རྟག་གཉན་བྱ་འགོག་པའི་ཆོས་ཅན་ཡིན་ནོ་བྱ་བ་དོན་བཟློས་པ་སྟེ། དེ་ལྟ་བུ་ནི་ཡང་བརྗོད་པ་ཞེས་པའི་ཚར་གཅད་གཞན་དུ་འདོད་དོ། །དེ་ནི་མ་ཡིན་ཏེ་དོན་མ་བཟློས་ན་སྒྲ་བཟློས་པ་སྐྱོན་དུ་མི་འགྱུར་བའི་ཕྱིར་ཏེ། དཔེར་ན། བདག་པོ་དྲག་པོ་རྒོད་ན་རྒོད་འགྱུར་ངུ་ན་ཤིན་ཏུ་ངུ་བར་འགྱུར། །ཆས་སུ་ཞུགས་ཤིང་རྔུལ་དག་འབྱིན་ལ་རབ་ཏུ་བསྒུག་ན་བསྒུག་བྱེད་དེ། །སྐྱོན་བྲལ་ཡོན་ཏན་ལྡན་པ་དག་ལ་རབ་ཏུ་སྨོད་ན་སྨོད་པར་འགྱུར། །འཁྲུལ་འཁོར་ནོར་གྱི་ཆ་ཡིས་ཡོངས་མྱོས་རབ་ཏུ་གར་བྱེད་གར་བྱེད་འགྱུར་ཞེས་པ་ལ་སོགས་པ་བཞིན་ནོ། །དོན་བཟློས་ན་ཚར་གཅད་ཀྱི་གནས་ཡིན་ནོ་སྙམ་ན། ཕྱི་རྒོལ་སློབ་མ་བཞིན་དུ་གོ་བར་བྱ་དགོས་པས་དགོས་པ་དང་ལྡན་ན་དོན་བཟློས་པའང་སྐྱོན་དུ་མི་འགྱུར་སྟེ་ཁྱོད་རང་ཡང་ལན་གསུམ་གྱི་བར་དུ་བཟློས་པ་སྐྱོན་མིན་པར་འདོད་པ་བཞིན་ནོ། །ཁོ་ན་རེ། དགོས་པ་མེད་བཞིན་དུ་བཟློས་ན་ཚར་གཅད་དོ་ཞེ་ན། ཁྱེད་གཏམ་རྒྱུད་སྣ་ཚོགས་པ་ངག་ཡན་ལག་ལྔ་ལ་སོགས་པ་འདོད་པས་དེའང་ཚར་གཅད་དུ་མི་རིགས་སོ། །ཁོ་བོ་ངག་གཉིས་ལྡན་དུ་འདོད་པ་ལྟ་བུ་སྒྲུབ་ངག་ངེས་པ་ཅན་འདོད་ན། དགོས་པ་མེད་བཞིན་དུ་དོན་བཟློས་པ་བསྒྲུབ་བྱེད་ཀྱི་ཡན་ལག་མ་ཡིན་པ་བརྗོད་པའི་རྒོལ་བ་ཚར་གཅད་དུ་འགྱུར་རོ། །དེས་ན་འདི་ཡང་ལྷག་པ་བརྗོད་པ་ཉིད་དུ་འདུས་སོ། །རྗེས་སུ་མི་སྨྲ་བ་ནི་ཇི་སྐད་དུ་ཚོགས་པ་ལ་ལན་གསུམ་བརྗོད་པ་ཤེས་ཤིང་ལན་བརྗོད་པ་མེད་པ་ནི་རྗེས་སུ་སྨྲ་བ་མེད་པ་ཡིན་ཏེ་ཞེས་སོ། །དཔེར་བརྗོད་ན། རྒོལ་བས་ལན་གསུམ་བརྗོད་ཅིང་ཚོགས་པས་དོན་ངེས་ཀྱང་རྗེས་སུ་མ་བརྗོད་པ་སྟེ། རྗེས་བརྗོད་མ་སྐྱར་བ་ནི་རྗེས་སུ་སྨྲ་བ་མེད་པ་ཞེས་བྱ་བའི་ཕྱིར་རྒོལ་བ་ལ་ཚར་གཅད་གཞན་དུ་འདོད་དོ། །དེ་ནི་མ་ཡིན་ཏེ། ཕྱིར་རྒོལ་གྱི་ཇི་སྲིད་རྒོལ་བའི་ངག་མ་རྫོགས་པར་རྗེས་སུ་མི་བརྗོད་པ་དེ་སྲིད་དུ་ནི་ཚར་གཅད་ཉིད་མིན་ལ། རྒོལ་བའི་ངག་རྫོགས་ཤིང་ལན་སྐབས་སུ་བབ་ན་རྗེས་སུ་མི་སྨྲ་བ་དེ་ལྟ་བུའི་ཕྱིར་རྒོལ་དེ་སྐྱོན་མ་བརྗོད་པའི་ཕྱིར་རྒོལ་ཚར་གཅད་གྱི་གནས་ཡིན་ནོ་ཞེས་གསུངས་མོད་ཀྱང་། འདི་ཅུཾང་ཟཾད་བཤཾད་ཡོཾད་ཀྱཾང་ཁྱེད་ལན་མ་བརྗོད་བྱ་བ་རྗེས་བརྗོད་མ་སྐྱར་བ་ལ་འདོད་ན་སུན་འབྱིན་གྱི་སྔར་རྒོལ་བས་འབྲེལ་མེད་སྨྲས་པའི་རྗེས་བརྗོད་མ་སྐྱར་བ་ཕྱིར་རྒོལ་གྱི་སྐྱོན་མིན་ཏེ། དེ་ལྟ་བུའི་ངག་སྣ་ཚོགས་ནི་ཕྱིར་རྒོལ་གྱིས་རྗེས་སུ་སྨྲ་བར་མི་ནུས་སོ། །ཁོ་ན་རེ་རྗེས་བརྗོད་མ་སྐྱར་ན་སུན་འབྱིན་གྱི་ཡུལ་དམ་བཅའ་ངོས་མི་ཟིན་པས་ཡུལ་ཤེས་པའི་ཕྱིར། བསྐྱར་དགོས་སོ་ཞེ་ན་མ་ཡིན་སྟེ། སུན་འབྱིན་ཡང་དག་པ་མི་བརྗོད་པའི་ཚེ་དོན་གྱི་རྗེས་བརྗོད་བསྐྱར་བར་ཡང་འགྱུར་བས་རྗེས་སུ་མི་སྨྲ་བའི་ཚར་གཅད་བཞག་ཏུ་མེད་དོ། །གལ་ཏེ་སུན་འབྱིན་པ་ན་ཡང་ཕྱོགས་སྔ་གཏན་མ་བརྗོད་ན་ཕྱི་རྒོལ་དེ་ཆོས་ཅན། སྤོབས་པ་མེད་པའི་ཚར་གཅད་དུ་འདུས་སྟེ། སུན་འབྱིན་ཡང་དག་པ་བརྗོད་དགོས་པའི་ངག་གི་ཡན་ལག་མ་བརྗོད་པའི་ཕྱི་རྒོལ་ཡིན་པའི་ཕྱིར་རོ། །དེས་ན་འདི་ཡང་སྤོབས་པ་མེད་པར་འདུས་སོ། །གཞན་ཡང་ལན་གསུམ་བརྗོད་པ་ཞེས་བྱ་བའང་གསོག་ཡིན་ཏེ། འདི་ལྟར་རྒོལ་བས་ཕྱི་རྒོལ་ལ་སོགས་གོ་བའི་ཕྱིར་བརྗོད་དམ་འོན་ཏེ་གདུང་བ་བསྐྱེད་པའི་ཕྱིར་བརྗོད། དང་པོ་ལྟར་ན་ལྔ་ལ་སོགས་ལའང་བརྗོད་དགོས་ལ། གཉིས་པ་ལྟར་ན་ཁྱོད་ཀྱང་ཚར་གཅད་དེར་འགྱུར་རོ་ཞེས་པའོ། །རྒྱ་ཆེར་སྤྲོས་པས་ཆོག་གོ །ཡང་ན་ཁྱོད་ལྟར་ན་སྔར་རྗེས་བརྗོད་སྐྱོར་བ་དེ་ཚར་གཅད་དེར་འགྱུར་ཏེ་སྔར་ལན་གཅིག་བརྗོད་ནས་ཕྱིས་སུན་འབྱིན་ནའང་རྟགས་ཁས་བླངས་ལ་སོགས་རྗེས་བརྗོད་བསྐྱར་ཏེ་བརྗོད་པས་ཁྱོད་རང་གི་ལུགས་ཀྱིས་ཡང་ཡང་བརྗོད་པའི་ཕྱིར་རོ། །དོན་མི་ཤེས་པ་ཞེས་པ་ལ་ཇི་སྐད་དུ། །རྣམ་པར་མི་ཤེས་པ་ནི་མི་ཤེས་པའོ། །ཚོགས་ཀྱིས་དོན་རྣམ་པར་ཤེས་ན་ཡང་ཕྱི་རྒོལ་བས་རྣམ་པར་མི་ཤེས་པ་གང་ཡིན་པ་དེ་ནི་མི་ཤེས་པ་ཞེས་བྱ་བ་ཚར་གཅད་པའི་གནས་ཏེ་ཞེས་བཤད་པས་སྔ་རྒོལ་བའི་བསྒྲུབ་ངག་ཚོགས་པས་གོ་ཡང་ཕྱིར་རྒོལ་གྱིས་མ་གོ་བ་ནི་དོན་མི་ཤེས་པ་ཞེས་པའི་ཚར་གཅད་གཞན་དུ་འདོད་དོ། །དེ་དགག་པ་ནི་འདི་ཡང་རྗེས་སུ་མི་སྨྲ་བ་དང་འདྲ་བར་སྤོབས་པ་མེད་པར་འདུས་པའི་ཕྱིར་ཕྱི་རྒོལ་བ་སྤོབས་པ་མེད་པ་སྟེ་སྐྱོན་མི་བརྗོད་པའི་ཚར་གཅད་ཀྱི་གནས་ཡིན་ནོ། །རྒྱ་ཆེར་སྤྲོས་པས་ཆོག་གོ །དེ་ལྟར་ན་རྗེས་སུ་མི་སྨྲ་བ་ནི་རྗེས་བརྗོད་མ་བསྐྱར་ཙམ་ཡིན་ལ། དོན་མི་ཤེས་པ་ནི་རྒོལ་བས་སྒྲུབ་ངག་གི་དོན་མ་གོ་བ་ཡིན་ཞིང་སྤོབས་པ་མེད་པ་ནི་སྒྲུབ་ངག་གི་དོན་གོ་ཡང་ལན་མ་རྟོགས་པ་ཡིན་ནོ་ཞེས་བྱ་བ་ཡུལ་གྱི་ཁྱད་པར་འདི་ཙམ་ཞིག་འདོད་པ་ཡང་མངོན་ནོ། །སྤོབས་པ་མེད་པ་ནི་ཇི་སྐད་དུ། །ལན་རྟོགས་པ་མེད་པ་ནི་སྤོབས་པ་མེད་པ་སྟེ་ཞེས་སོ། །རྒོལ་བས་སྒྲུབ་བྱེད་ཡང་དག་བཀོད་པ་ན་ཕྱི་རྒོལ་བས་ལན་མ་རྙེད་ནས་སྐབས་སུ་མ་བབ་པའི་དོན་མེད་པ་དང་རྗེས་བཟློས་དང་ཚིགས་སུ་བཅད་པ་འདོན་པའམ། སུན་འབྱིན་མི་བརྗོད་པར་དོན་མེད་པར་དུས་འདའ་བར་བྱེད་པ་ནི་སྤོབས་པ་མེད་པའི་ཚར་གཅད་གཞན་དུ་འདོད་དོ། །མ་ཡིན་ཏེ་སུན་འབྱིན་ཡང་དག་སྐབས་སུ་བབ་པ་ན་སྐྱོན་མ་བརྗོད་པའི་ཕྱིར་རྒོལ་ཚར་གཅད་ཀྱི་གནས་ཡིན་ནོ། །འདིར་ཡང་མི་སྤོབས་ཡན་ལག་མིན་བརྗོད་པའམ། ཞེས་རྒོལ་བ་ལ་ཚར་གཅད་འབབ་པ་གཅིག་གསུངས་མོད་ཀྱང་སློབ་དཔོན་གྱིས་བཞེད་པར་ཁོ་བོས་མ་མཐོང་ངོ་། །རྣམ་པར་གཡེང་བ་ནི་ཇི་སྐད་དུ། །བྱ་བ་ལ་ཆགས་ནས་རྩོད་པ་རྣམ་པར་གཅོད་པ་ནི་རྣམ་པར་གཡེང་བར་བྱེད་པ་སྟེ་ཞེས་སོ། །དཔེར་བརྗོད་ན་རྩོད་པ་ཁས་བླངས་ནས་རྩོད་པ་སྐབས་སུ་བབ་པ་ན་བདག་གི་རྐན་ལ་སོགས་པ་ནའོ། །ད་ལྟ་གལ་ཆེ་བ་འདི་ལྟ་བུ་བྱས་ལ་ཕྱིས་བརྩད་པར་བྱའོ་ཞེས་བྱ་བ་ལྟ་བུ་དེ་ཚར་གཅད་གཞན་དུ་འདོད་དོ། །མ་ཡིན་ཏེ་སྲོག་གཏོང་བ་ལ་སོགས་བྱར་མི་རུང་བའི་རྒྱུ་མཚན་གྱིས་དྲང་པོར་སྨྲས་ན་ནི་ཚར་གཅད་མེད་ལ་གལ་ཏེ་གཡོ་སྒྱུས་རྣམ་གཡེང་དེ་ལྟ་བུ་བྱས་ན་སྤོབས་པ་མེད་པར་འདུས་པས་སྒྲུབ་པའམ་སུན་འབྱིན་པའི་ཡན་ལག་མ་བརྗོད་པའི་ཚར་གཅད་ཡིན་ནོ། །འདི་ཡང་རྒོལ་བ་ལ་བསྒྲུབ་པའི་ཡན་ལག་མ་ཡིན་པ་བརྗོད་པ་དང་ཕྱི་རྒོལ་ལ་སྐྱོན་མི་བརྗོད་པའི་ཚུལ་ལེགས་པར་ཤེས་པར་བྱའོ། །འདོད་པ་ཁས་ལེན་པ་ནི་ཇི་སྐད་དུ། །རང་གི་ཕྱོགས་ཀྱི་སྐྱོན་ཁས་བླངས་ནས་གཞན་གྱི་ཕྱོགས་ཀྱི་སྐྱོན་ཞར་ལ་འཇུག་པ་ནི་འདོད་པ་ཁས་ལེན་པ་སྟེ། དཔེར་བརྗོད་ན་ཁྱོད་ཆོས་ཅན། རྐུན་མར་ཐལ། སྐྱེས་བུ་ཡིན་པའི་ཕྱིར་ཞེས་བཀོད་པ་ན། ཕྱི་རྒོལ་གྱིས་རང་རྐུན་མའི་སྐྱོན་མི་སྤོང་བར། ཁྱོད་ཀྱང་ཆོས་ཅན། རྐུན་མར་ཐལ། སྐྱེས་བུ་ཡིན་པའི་ཕྱིར་ཞེས་བརྗོད་ཅིང་ཕྱིར་རྒོལ་རང་ཉིད་རྐུན་མ་ཡིན་པའི་སྐྱོན་མི་སེལ་བར་གཞན་ལ་འགོད་པར་བྱེད་པ་ན་ཤུགས་ཀྱིས་རང་རྐུན་མར་ཁས་བླངས་ནས་སྐྱོན་དེ་གཞན་ལའང་འགོད་པའི་ཕྱིར་ཕྱིར་རྒོལ་དེ་རྒོལ་བས་འདོད་པའི་གྲུབ་མཐའ་ངན་པ་ཁས་བླངས་ཤིང་གཞན་ལ་འགོད་པར་བྱེད་པས་འདོད་པ་ཁས་ལེན་གྱི་ཚར་གཅད་དུ་འདོད་དོ། །མ་ཡིན་ཏེ་དེ་ལྟ་བུ་ནི་རྒོལ་བས་རྟགས་མ་ངེས་པར་ཤེས་ནས་དེ་ལྟར་བརྗོད་པ་ཡིན་ན་ནི་སུན་འབྱིན་ཡང་དག་བརྗོད་པས་ཚར་གཅད་ཉིད་མིན་ལ། རྒོལ་བས་རྟགས་ལྟར་སྣང་དུ་མ་ཤེས་ནས་སྐྱེས་བུ་ཡིན་པའི་ཕྱིར་བདག་ཀྱང་རྐུན་མར་འདུག་སྙམ་ནས་ཁྱོད་ཀྱང་རྐུན་མར་ཐལ་སྐྱེས་བུ་ཡིན་པའི་ཕྱིར་ཞེས་བརྗོད་ན། ཕྱི་རྒོལ་སྐྱོན་མི་བརྗོད་པའི་ཚར་གཅད་ཡིན་ནོ། །དེས་ན་སྤོབས་པ་མེད་པར་འདུས་པའི་ཕྱིར་རང་གི་སྐྱོན་ཁས་བླངས་ནས་གཞན་ལ་འགོད་པའི་སྒོ་ནས་ཚར་གཅད་ཐོབ་པ་མ་ཡིན་ནོ། །བརྒལ་བརྟག་འདོར་བ་ནི་ཇི་སྐད་དུ། ཚར་གཅད་ཐོབ་པ་ཚར་མི་གཅོད་པ་ནི། །བརྒལ་ཞིང་བརྟག་པ་འདོར་བར་བྱེད་པ་སྟེ་ཞེས་སོ། །དེའང་བརྒལ་ཞིང་བརྟག་པ་ནི་རྒོལ་བའི་སྒྲུབ་བྱེད་སྐྱོན་ཅན་ཚར་གཅོད་པ་ཡིན་ལ་འདོར་བ་ནི་ཚར་མི་གཅོད་པ་ཡིན་ནོ། །དོན་དུ་ཚར་གཅོད་རིགས་པ་ཚར་མི་གཅོད་པའོ། །དེ་ནི་བརྒལ་བརྟག་འདོར་ཞེས་བྱ་བའི་ཚར་གཅོད་གཞན་དུ་འདོད་དོ། །མ་ཡིན་སྟེ་སྤོབས་པ་མེད་པར་འདུས་པའི་ཕྱིར་རོ། །ཇི་ལྟར་འདུ་ན། ཕྱིར་རྒོལ་དེ་འདྲ་བ་ཆོས་ཅན། སྐྱོན་མ་བརྗོད་པའི་ཚར་གཅད་ཡིན་ཏེ། རྒོལ་བའི་སྒྲུབ་བྱེད་སྐྱོན་ཅན་ལ་སུན་འབྱིན་ཡང་དག་སྐབས་སུ་བབ་པ་ན་སུན་འབྱིན་ཡང་དག་མ་བརྗོད་པས་བརྒལ་བརྟག་འདོར་བའི་ཕྱིར་རྒོལ་བ་ཡིན་པའི་ཕྱིར་རོ། །བརྒལ་ཞིང་བརྟག་པ་སྒྲུབ་བྱེད་སྐྱོན་ཅན་ཡིན་པར་བཞེད་མོད་ཁོ་བོས་ནི་དེ་རིགས་པར་མ་མཐོང་ངོ་། །རྗེས་སུ་སྦྱོར་མེད་ལ་སྦྱོར་ནི་ཇི་སྐད་དུ། །གནས་མ་ཡིན་པ་ལ་ཚར་གཅད་པའི་གནས་སུ་རྗེས་སུ་སྦྱོར་བ་ནི་རྗེས་སུ་སྦྱོར་བ་མེད་པ་རྗེས་སུ་སྦྱོར་བ་སྟེ་ཞེས་པའོ། །དེའང་ཚར་གཅད་པར་མི་རིགས་པ་ཚར་གཅད་པ་ནི་རྗེས་སུ་སྦྱོར་མེད་ལ་སྦྱོར་གྱི་ཚར་གཅད་དུ་འདོད་དོ། །མི་རིགས་ཏེ། རྒོལ་བའི་སྒྲུབ་བྱེད་ཡང་དག་ལ་ཕྱི་རྒོལ་སུན་འབྱིན་ལྟར་སྣང་བརྗོད་པས་ཚར་བཅད་པ་ནི་སྐྱོན་མ་ཡིན་པ་བརྗོད་པའི་ཕྱིར་རྒོལ་ཚར་གཅད་དོ། །ཡང་ཕྱིར་རྒོལ་སུན་འབྱིན་པ་ཡང་དག་བཀོད་པ་ན་རྒོལ་བས་ལན་ལྟར་སྣང་གིས་ཚར་གཅད་པའང་སྤོབས་པ་མེད་པའི་རྒོལ་བ་ཚར་གཅད་ཀྱི་གནས་སོ། །གྲུབ་མཐའ་ཉམས་པ་ནི་ཇི་སྐད་དུ། །གྲུབ་པའི་མཐའ་ཁས་བླངས་ནས་ངེས་པ་མེད་པའི་ཕྱིར་ཚིག་ཞར་ལ་འོངས་པ་ནི་གྲུབ་པའི་མཐའ་ཉམས་པ་སྟེ་ཞེས་སོ། །དཔེར་བརྗོད་ན་རྒོལ་བ་གྲངས་ཅན་གྱིས་ཡོད་པ་མི་འཇིག་མེད་པ་མི་སྐྱེ་ཞེས་ཁས་བླངས་ནས་དམ་བཅའ་དེ་བསྒྲུབ་པའི་ཕྱིར་བདེ་སོགས་རང་བཞིན་དང་གསལ་བ་རྣམ་འགྱུར་དུ་ཁས་བླངས་པས་རང་བཞིན་དང་རྣམ་འགྱུར་ཡོད་ན་དེ་ཉིད་ལ་བརྟགས་ཏེ་དྲིས་པའི་གཏམ་གྱི་སྐབས་ཀྱི་ནཾ་ཤུགས་ཀྱིས་མེད་པ་སྐྱེ་བ་དང་ཡོད་པ་འཇིག་པ་ཁས་བླངས་དགོས་པས་སྔར་གྱི་ཁས་བླངས་ཉམས་པ་ལྟ་བུ་ནི་གྲུབ་མཐའ་ཉམས་པ་ཞེས་བྱ་བའི་ཚར་གཅད་གཞན་དུ་འདོད་དོ། །དེ་ནི་མ་ཡིན་ཏེ། ཁོའི་ལུགས་ཀྱིས་མེད་པ་མི་སྐྱེ་བ་དང་ཡོད་པ་མི་འཇིག་པར་ཁས་བླངས་ནས་དེའི་སྒྲུབ་བྱེད་དུ་གསལ་བ་འདི་དག་རང་བཞིན་གཅིག་ཡིན་སྟེ་རྣམ་པར་འགྱུར་བ་རྣམས་ལ་གཙོ་བོ་རྗེས་སུ་འགྲོ་བ་མཐོང་བའི་ཕྱིར་ཞེས་བཀོད་པ་ན། དེ་ལྟར་བཀོད་པའི་རྟགས་རྗེས་སུ་འགྲོ་བའི་ཕྱིར་ཞེས་པ་འདི་མ་གྲུབ་པའི་རྟགས་ཡིན་པས་སྔར་ཉིད་དུ་བསྒྲུབ་པའི་ཡན་ལག་མ་ཡིན་པ་བརྗོད་པའི་ཕྱིར་རྒོལ་བ་ཚར་བཅད་ཀྱི་གནས་ཡིན་ནོ། །དེའི་ཕྱིར་གཏམ་ཞར་ལས་འོངས་པའི་སྐབས་ལས་ཁས་བླངས་འགལ་བའི་སྒོ་ནས་ཕྱིས་ཚར་གཅད་དུ་འགྱུར་བ་ནི་མ་ཡིན་ནོ། །རྟགས་ལྟར་སྣང་ནི། ཕྱི་རོལ་པ་དག་གཏན་ཚིགས་ལྟར་སྣང་བ་ཞེས་བྱ་བ་ལྟག་ཆོད་ཡིན་པས་ཚར་གཅད་གཞན་དུ་འདོད་དོ། །དེ་ལྟར་ཡང་གཏན་ཚིགས་ལྟར་སྣང་མཐའ་དག་ཚར་གཅད་ཀྱི་གནས་ཡིན་སྟེ། འཆད་པའི་ལྟག་ཆོད་ལྟ་བུའོ། །དེའི་ཕྱིར་རྒོལ་བ་དང་། ཕྱིར་རྒོལ་གྱི་སྒྲུབ་པ་དང་སུན་འབྱིན་ལྟར་སྣང་མཐའ་དག་ཚར་གཅད་དུ་འོས་པ་ཡིན་ནོ། །འདི་ཡང་གཏན་ཚིགས་ལྟར་སྣང་པ་ཞེས་བྱ་བ་ལྟག་ཆོད་ཡིན་པས་ཚར་གཅད་གཞན་དུ་འདོད་པ་དགག་པར་སྦྱར་རོ། །འོ་ན་དེ་ལྟ་བུའི་ཚར་གཅད་དེ་ལྟག་ཆོད་དུ་འཇོག་ན་ལྟག་ཆོད་ཉིད་གང་ཡིན་ཞེ་ན། ལན་ལྟར་སྣང་ལ་བཞེད་པས་རྩོད་ངག་ལྟར་སྣང་ནི་ལྟག་ཆོད་ཡིན་ནོ། །དེ་ལ་མུ་སྟེགས་རིག་པ་ཅན་ལ་སོགས་པ་དག་ལྟག་ཆོད་ཀྱི་དབྱེ་བ་མི་འདྲ་བ་དུ་མ་འདོད་ཅིང་གྲུབ་མཐའ་རྣམས་ཀྱི་འདོད་ཚུལ་མཐའ་དག་བརྗོད་ན་མང་དུ་ཡོད་མོད་ཀྱང་སྡེ་བདུན་ལས་རྣམ་པར་མ་སྤྲོས་ལ། འདི་ནི་རིགས་པའི་དབང་ཕྱུག་དམ་པ་ཕྱོགས་ཀྱི་གླང་པོ་ཉིད་ཀྱིས་ཀུན་ལས་བཏུས་སུ་བཅུ་བཞི་དང་། རིགས་བརྟགས་ནས་བཅུ་སྟེ་དེ་ལྟར་གཞུང་དག་ལས་ཉི་ཤུ་རྩ་བཞི་ཙམ་ཞིག་དྲངས་ནས་བཀག་པ་དེའི་ཚུལ་ཅུང་ཟད་བཤད་ན་ཕྲད་དང་མ་ཕྲད་པ་མཚུངས་པ་ནི། དཔེར་ན་སྒྲ་ཆོས་ཅན། མི་རྟག་སྟེ་རྩོལ་བ་ལས་བྱུང་བའི་ཕྱིར་ཞེས་བཀོད་པ་ལ་ཕྱིར་རྒོལ་གྱིས་འདི་སྐད་དུ་རྟགས་དེ་བསྒྲུབ་བྱ་དང་ཕྲད་ན་ནི་དེས་བསྒྲུབ་བྱ་སྒྲུབ་མི་ནུས་ཏེ་འདི་ལྟར་རྟགས་བསྒྲུབ་བྱ་དང་ཕྲད་པའི་ཚེ་བསྒྲུབ་བྱ་གྲུབ་ན་གྲུབ་པ་དང་ཕྲད་པས་བསྒྲུབ་མི་དགོས་ལ་མ་གྲུབ་ན་རྟགས་ཀྱང་དེ་དང་ཕྲད་པས་མ་གྲུབ་པར་འགྱུར་ཏེ། ཀླུང་རྒྱ་མཚོ་དང་ཕྲད་པ་བཞིན་ནོ། །འདོད་ན་བསྒྲུབ་བྱ་བསྒྲུབ་མི་ནུས་ཏེ། རྟགས་རང་ཉིད་མ་གྲུབ་པའི་ཕྱིར་རོ། །ཡང་རྟགས་བསྒྲུབ་བྱ་དང་མ་ཕྲད་ན་སྒྲུབ་བྱེད་མ་ཡིན་པར་ཐལ། བསྒྲུབ་བྱ་དང་མ་ཕྲད་པའི་ཕྱིར་རོ། །ཞེས་བྱ་བའི་སུན་འབྱིན་འདི་ཕྲད་པ་དང་མ་ཕྲད་པ་མཚུངས་པ་ཞེས་བྱ་བའི་ལྟག་ཆོད་དུ་འདོད་དོ། །གཏན་ཚིགས་མཚུངས་པ་ནི་སྔར་གྱི་སྦྱོར་བ་ལ་ཕྱིར་རྒོལ་གྱིས་འདི་ལྟར་རྟགས་དང་བསྒྲུབ་བྱ་གང་སྔ། རྟགས་སྔ་ན་རྟགས་ཀྱིས་བསྒྲུབ་བྱ་བསྒྲུབ་མི་ནུས་པར་ཐལ། རྟགས་ཀྱི་དུས་སུ་བསྒྲུབ་བྱ་མེད་པའི་ཕྱིར། བསྒྲུབ་བྱ་སྔ་ནའང་རྟགས་ཀྱིས་བསྒྲུབ་མི་ནུས་པར་ཐལ། བསྒྲུབ་བྱའི་དུས་སུ་རྟགས་མ་གྲུབ་པའི་ཕྱིར། དུས་མཉམ་ན་རྟགས་ཀྱིས་བསྒྲུབ་མི་དགོས་པར་ཐལ། རྟགས་བཞིན་དུ་གྲུབ་པར་དུས་མཉམ་པའི་ཕྱིར། གླང་གི་རྭ་དུས་མཉམ་པ་བཞིན་ནོ་ཞེས་སུན་འབྱིན་པ་ནི་གཏན་ཚིགས་མཚུངས་པའི་ལྟག་ཆོད་ཅེས་བྱ་བའི་ཚར་གཅད་ཀྱི་གནས་སུ་འདོད་དོ། །འདི་ལྟ་བུའི་ལྟག་ཆོད་གཉིས་ཀའང་བློ་སྐྱོན་ཅན་དང་དོན་སྐྱོན་ཅན་གྱི་སུན་འབྱིན་གཉིས་ལས་བློ་ཐེ་ཚོམ་ཟ་ཞིང་སུན་འབྱིན་པ་ནི་ཚུལ་གསུམ་མ་ཚང་བའི་སུན་འབྱིན་ལྟར་སྣང་ཡིན་ལ། དོན་སྐྱོན་ཅན་གྱི་སུན་འབྱིན་ནི་མ་གྲུབ་པ་བརྗོད་པའི་སུན་འབྱིན་ཡིན་ནོ། །རྟག་པ་མཚུངས་པ་ནི་སྒྲ་མི་རྟག་ཅེས་དམ་བཅས་པ་ལ་ཕྱིར་རྒོལ་གྱིས་སྒྲ་ཆོས་ཅན། རྟག་པར་ཐལ། མི་རྟག་པ་དང་ལྡན་པའི་ཕྱིར་ཏེ། དངོས་པོ་རྣམས་ཀྱི་རང་བཞིན་གང་ཐོབ་པ་མི་འདོར་བ་ཡིན་པས་སོ་ཞེས་པའི་སུན་འབྱིན་ནི་རྟག་པ་མཚུངས་པའི་ལྟག་ཆོད་དུ་འདོད་དོ། །འདི་ཡང་དམ་བཅས་པའི་སྐྱོན་བརྗོད་པའི་སུན་འབྱིན་ལྟར་སྣང་ཡིན་ནོ། །མ་སྨྲས་པ་མཚུངས་པ་ནི་སྒྲ་ཆོས་ཅན་མི་རྟག་སྟེ། །རྩོལ་བ་ལས་བྱུང་བའི་ཕྱིར་རོ་ཞེས་པའི་དཔེ་སྔ་མ་ཉིད་བཀོད་པ་ལ་ཕྱིར་རྒོལ་གྱིས་བརྗོད་པའི་སྔར་རྟགས་ཀྱིས་བསྒྲུབ་བྱ་བསྒྲུབ་མི་ནུས་པར་ཐལ། རྟགས་དེ་མེད་པའི་ཕྱིར་ཞེས་བཀོད་པ་ནི་མ་སྨྲས་པ་མཚུངས་པའི་ལྟག་ཆོད་དུ་འདོད་དོ། །སུན་འབྱིན་འདི་ཡང་རྟགས་མ་གྲུབ་པའི་སུན་འབྱིན་ལྟར་སྣང་ཡིན་ཏེ། སྔར་རྟགས་མེད་པའི་རྟགས་མི་འགྲུབ་པས་སོ། །ཇི་ལྟར་མི་འགྲུབ་ཅེ་ན། རྒོལ་བས་རྩོལ་བྱུང་གི་རྟགས་ལས་མི་རྟག་པར་ངེས་ནས་ཕྱིར་རྒོལ་ལ་བཟོད་རྟགས་བརྗོད་པའི་ཕྱིར་རོ། །ཡང་ན་རྟགས་ཀྱི་དཔེར་བརྗོད་མ་ཚང་བ་ལྟར་སྣང་ཡིན་སྟེ། རྟགས་ཀྱི་དོན་མ་ལུས་པ་མེད་པར་བརྩད་པའི་ཕྱིར་རོ། །མ་སྐྱེས་པ་མཚུངས་པ་ནི་སྔ་མ་ཉིད་བཀོད་པ་ལ། ཕྱིར་རྒོལ་གྱིས་སྒྲ་ཆོས་ཅན། བརྗོད་པའམ་རྩོལ་བའི་སྔ་རོལ་དུ་མི་རྟག་པར་ཐལ། སྔ་རོལ་དུ་རྩོལ་བྱུང་ཡིན་པའི་ཕྱིར་རོ། །ཡང་ན་སྒྲ་ཆོས་ཅན་རྟག་པར་ཐལ། རྩོལ་བ་ལས་མ་བྱུང་བའི་ཕྱིར་ཞེས་འགོད་པ་ནི་མ་སྐྱེས་པ་མཚུངས་པའི་ལྟག་ཆོད་དུ་འདོད་དོ། །འདི་ལ་ཐལ་འགྱུར་སྔ་མ་ནི་མ་གྲུབ་པའི་སུན་འབྱིན་ལྟར་སྣང་ཡིན་ལ། ཕྱི་མ་ནི་མ་ངེས་པའི་སུན་འབྱིན་ལྟར་སྣང་ཡིན་ནོ། །འབྲས་བུ་མཚུངས་པ་ནི་རྟགས་སྔ་མ་ཉིད་ལ་ཕྱིར་རྒོལ་གྱིས་རྩོལ་བྱུང་རྟགས་ཡང་དག་མ་ཡིན་པར་ཐལ་ཏེ། སྒྲའི་རྩོལ་བྱུང་དཔེ་བུམ་པ་ལ་མེད་དེ། བུམ་པའི་རྩོལ་བྱུང་རྟགས་སུ་འགོད་ན་སྒྲ་ལ་མ་གྲུབ་ཅེས་པའི་སུན་འབྱིན་འདི་འབྲས་བུ་དང་མཚུངས་པའི་ལྟག་ཆོད་དུ་འདོད་དོ། །འདི་ཡང་སུན་འབྱིན་སྨྲ་བ་པོའི་བསམ་པ་ལས་གསུམ་དུ་འགྱུར་སྟེ། བུམ་པའི་བྱས་པ་སྒྲ་ལ་མེད་ཅེས་པ་ནི་མ་གྲུབ་པར་རྩོད་པའི་སུན་འབྱིན་ཡིན་ཏེ། སྒྲུབ་བྱེད་རྩོལ་བྱུང་དེའི་རྟགས་མ་གྲུབ་པར་བསམས་ནས་རྩོད་པའི་སུན་འབྱིན་ཡིན་པའི་ཕྱིར་རོ། །རྟགས་ཏེ་རྟག་པ་དང་མི་རྟག་པ་གཉིས་ཀ་ལ་གཏན་ནས་མེད་དོ་ཞེས་པ་ནི་ཐུན་མོང་མ་ཡིན་པར་རྩོད་པའི་སུན་འབྱིན་ཡིན་ཏེ། རྟགས་ཆོས་ཅན་ལས་མ་གཏོགས་པ་ཕྱོགས་གཉིས་ཀ་ལ་བཀག་ནས་རྩོད་པའི་སུན་འབྱིན་ཡིན་པའི་ཕྱིར་རོ། །བོད་དག་འབྲས་བུ་དང་མཚུངས་ཞེས་པ་ནི་འདྲ་བར་གོ་ནས་འབྲས་བུའི་ལྟག་ཆོད་དང་དེ་དང་མཚུངས་པའི་ལྟག་ཆོད་གཉིས་དགོས་སྟེ། མཚུངས་ཡུལ་མཚུངས་ཆོས་གཉིས་དགོས་པའི་ཕྱིར་ཟེར་བ་ནི་བླུན་པོའི་བབ་ཆོལ་ཡིན་ཏེ། སློབ་དཔོན་ཕྱོགས་གླང་གིས་ཇི་སྐད་དུ། །མཚུངས་པ་ཞེས་བྱ་བའི་སྒྲ་ནི་ཐམས་ཅད་ཀྱི་མཇུག་བསྡུ་བ་ནི་ལྟག་ཆོད་རྣམས་ལ་ཞེས་གསུངས་པའི་ཕྱིར་དང་། གཞན་ཡང་ལྟག་ཆོད་ཉེར་བཞི་པོ་རྣམས་ལ་མཚུངས་ཡུལ་རེ་བྱས་ན་ལྟག་ཆོད་བཞི་བཅུ་རྩ་བརྒྱད་དུ་འགྱུར་བའི་ཕྱིར་མཁས་པས་ཐོས་ན་བཞད་གད་ཀྱི་གནས་འདི་ལྟ་བུ་ནི་དེང་སང་མཁས་སུ་རེ་བ་རྣམས་ལ་མང་དུ་ཡོད་དོ། །ཆོས་མཐུན་པ་མཚུངས་པ་ནི། དཔེར་ན་སྒྲ་མི་རྟག་སྟེ། རྩོལ་བ་ལས་བྱུང་བའི་ཕྱིར་རོ། །མི་མཐུན་དཔེ་ནམ་མཁའ་བཞིན་བྱ་བ་ལ། ཕྱིར་རྒོལ་གྱིས་ནམ་མཁའ་མཐུན་དཔེར་བྱས་ཏེ་སྒྲ་ཆོས་ཅན་རྟག་པར་ཐལ། ནམ་མཁའ་དང་ལུས་ཅན་མིན་པར་མཚུངས་པའི་ཕྱིར་ཞེས་སུན་འབྱིན་པ་ནི་ཆོས་མཐུན་པ་མཚུངས་པའི་ལྟག་ཆོད་དུ་འདོད་དོ། །ཆོས་མི་མཐུན་པ་མཚུངས་པ་ནི། སྔར་གྱི་རྩོལ་བྱུང་གི་རྟགས་དེ་ལ་བུམ་པ་མཐུན་དཔེར་བཞག་པའི་ཚེ་ཕྱིར་རྒོལ་གྱིས་སྒྲ་ཆོས་ཅན་རྟག་པར་ཐལ། ལུས་ཅན་མ་ཡིན་པའི་ཕྱིར་རོ། །ལུས་ཅན་ཡིན་ན་མི་རྟག་དཔེར་ན་བུམ་པ་བཞིན་ཞེས་བུམ་པ་མི་མཐུན་དཔེར་བཞག་ནས་སུན་འབྱིན་པ་ནི་ཆོས་མི་མཐུན་པ་མཚུངས་པའི་ལྟག་ཆོད་དུ་འདོད་དོ། །འདི་གཉིས་ཀ་ཡང་མ་ངེས་པའི་སུན་འབྱིན་ལྟར་སྣང་ཡིན་ཏེ། སྒྲ་རྟག་པར་ཐལ། ལུས་ཅན་མ་ཡིན་པའི་ཕྱིར་བྱ་བ་འདི་དངོས་ཀྱི་མ་ངེས་པ་ཡིན་པས་སོ། །ཡང་ན་དཔེའི་སྐྱོན་ཡིན་ཏེ། དཔེའི་སྟེང་དུ་ཁྱབ་པ་ངེས་མི་ནུས་པའི་ཕྱིར་དེས་ན་མ་ངེས་པའི་སུན་འབྱིན་ལྟར་སྣང་ཡིན་ནོ། །རྣམ་རྟོག་མཚུངས་པ་ནི། རྒོལ་བས་སྒྲ་མི་རྟག་ཏེ་རྩོལ་བྱུང་ཡིན་པའི་ཕྱིར་བུམ་པ་བཞིན་ཞེས་པ་བཀོད་པ་ན། ཕྱིར་རྒོལ་གྱིས་བུམ་པ་ཚོས་པ་དང་མིག་གི་གཟུང་བྱ་ཡིན་པའི་ཕྱིར་མི་རྟག་མོད། སྒྲ་ཆོས་ཅན་རྟག་སྟེ་མ་ཚོས་པ་དང་མིག་གི་གཟུང་བྱ་མ་ཡིན་པ་དང་མཉན་བྱ་ཡིན་པའི་ཕྱིར་ཞེས་འགོད་པ་དེ་རྣམ་རྟོག་མཚུངས་པའི་ལྟག་ཆོད་དུ་འདོད་དོ། །འདི་ཡང་རྒོལ་བས་རྟག་སྟེ་མ་ཚོས་པའི་ཕྱིར་ཞེས་འགོད་ན་ཐུན་མོང་གི་མ་ངེས་པ་དང་དེ་བཞིན་དུ་དེ་བསྒྲུབ་པ་མཉན་བྱ་བཀོད་པ་ཐུན་མོང་མ་ཡིན་པའི་མ་ངེས་པར་འགྱུར་བས་བསྒྲུབ་པ་ལྟར་སྣང་ཡིན་ལ། ཕྱིར་རྒོལ་གྱིས་དེ་ཉིད་སུན་འབྱིན་དུ་འགོད་ན་རིམ་པ་བཞིན་ཐུན་མོང་དང་ཐུན་མོང་མ་ཡིན་པའི་མ་ངེས་པ་བརྗོད་པའི་སུན་འབྱིན་ལྟར་སྣང་ངོ་། །ཁྱད་མེད་མཚུངས་པ་ནི་གསུམ་ལས་སྒྲ་མི་རྟག་བསྒྲུབ་ལ་བུམ་པ་མཐུན་དཔེར་བཞག་པའི་ཚེ། ཕྱིར་རྒོལ་གྱིས་སྒྲ་ཆོས་ཅན། བུམ་པའི་ཚོས་པ་དང་མིག་གི་གཟུང་བྱ་རྣམས་གྲུབ་པར་ཐལ། བུམ་པ་དང་མཚུངས་པའི་ཕྱིར། བུམ་པ་ལ་ཡང་ཆོས་ཅན། མཉན་བྱ་ལ་སོགས་གྲུབ་པར་ཐལ། སྒྲ་དང་མཚུངས་པའི་ཕྱིར་དེ་ལྟར་ན་སྒྲ་དང་བུམ་པ་ཁྱད་མེད་དུ་ཐལ་ཞེས་སུན་འབྱིན་པ་ནི་ཁྱད་མེད་མཚུངས་པའི་ལྟག་ཆོད་དུ་འདོད་དོ། །འདི་འང་སྒྲ་མི་རྟག་པའི་དཔེ་ཡིན་པའི་ཕྱིར་སྒྲའི་མཉན་བྱ་སོགས་ཐོབ་པར་ཐལ་བ་ནི་མ་ངེས་པའི་སུན་འབྱིན་ལྟར་སྣང་ཡིན་ནོ། །བསྒྲུབ་བྱ་དང་ཁྱད་པར་མེད་པའི་ལྟག་ཆོད་ནི་མ་གྲུབ་པའི་སུན་འབྱིན་ལྟར་སྣང་ཡིན་ལ། ལྡོག་པ་དང་མཚུངས་པའི་ལྟག་ཆོད་ནི་འགལ་བའི་སུན་འབྱིན་ལྟར་སྣང་ངོ་། །འདི་གསུམ་ཀ་ཁྱད་མེད་མཚུངས་པ་ཡིན་ནོ། །དམིགས་པ་མཚུངས་པ་ནི། རྟགས་རྩོལ་བྱུང་བཀོད་པ་ན། ཕྱིར་རྒོལ་གྱིས་རྟགས་འདི་སྒྲ་མི་པར་སྒྲུབ་བྱེད་རྟགས་ཡང་དག་མ་ཡིན་པར་ཐལ་ཏེ་རྟགས་དེ་མེད་ཀྱང་རྟགས་གཞན་གྱིས་བསྒྲུབ་བྱ་གྲུབ་པའི་ཕྱིར་དང་། མི་རྟག་པའི་གློག་ལ་སོགས་པ་ལ་མ་མཐོང་བའི་ཕྱིར་དང་སྒྲ་མངོན་སུམ་གྱིས་མི་རྟག་པར་འགྲུབ་པའི་ཕྱིར་ཞེས་སོ། །ཡང་གཞན་དག རྩོལ་བྱུང་ཆོས་ཅན། སྒྲ་མི་རྟག་བསྒྲུབ་ཀྱི་རྟགས་མ་ཡིན་པར་ཐལ། མི་རྟག་པའི་ཕྱོགས་གཅིག་ལ་མ་གྲུབ་པའི་ཕྱིར། དཔེར་ན་ཤིང་ཆོས་ཅན། སེམས་ཡོད་དེ། མཚན་མོ་ཉལ་བའི་ཕྱིར་ཞེས་བཀོད་ན། རྟགས་མ་ཡིན་པ་བཞིན་ཞེས་སུན་འབྱིན་པ་འདི་དམིགས་པ་མཚུངས་པའི་ལྟག་ཆོད་དུ་འདོད་དོ། །འདི་ཡང་རྩོལ་བྱུང་རྟགས་མ་ཡིན་པར་ཐལ། མི་རྟག་པ་ལ་ཁྱབ་བྱེད་དུ་མ་གྲུབ་པས་སྒྲ་ལའང་མ་གྲུབ་ཅེས་སྒྲོ་བཏགས་ནས་རྩོད་ན་འདི་རྟགས་མ་གྲུབ་པའི་སུན་འབྱིན་ལྟར་སྣང་ཡིན་ལ། སྒྲ་མི་རྟག་པར་མངོན་སུམ་གྱིས་མཐོང་བའི་ཕྱིར་དང་རྟགས་གཞན་གྱིས་བསྒྲུབ་པའི་ཕྱིར་རྩོལ་བྱུང་ཆོས་ཅན། སྒྲ་མི་རྟག་པ་བསྒྲུབ་ལ་རྟགས་ཡང་དག་མ་ཡིན་པར་ཐལ་བྱ་བ་འདི་ཁྱབ་པ་མེད་པས་མ་ངེས་པའི་སུན་འབྱིན་ལྟར་སྣང་ཡིན་ནོ། །ཐེ་ཚོམ་མཚུངས་པ་ནི། རྟགས་རྩོལ་བྱུང་ཉིད་བཀོད་པ་ལ་ཕྱིར་རྒོལ་གྱིས་རྩོལ་བྱུང་སྐྱེ་བ་ཡིན་ནམ་གསལ་བ་ཡིན་ཞེས་བརྟགས་ནས། རྩོལ་བྱུང་ཆོས་ཅན་སྒྲ་མི་རྟག་བསྒྲུབ་ཀྱི་རྟགས་ཡང་དག་མ་ཡིན་པར་ཐལ། གསལ་བའམ་སྐྱེ་བ་ཡིན་ཐེ་ཚོམ་ཟ་བའི་ཕྱིར་དང་རྩོལ་བ་ལས་དམིགས་པ་ཡིན་པའི་ཕྱིར་ཞེས་སུན་འབྱིན་པ་ནི་ཐེ་ཚོམ་མཚུངས་པའི་ལྟག་ཆོད་དུ་འདོད་དོ། །འདི་ཡང་མ་ངེས་པའི་སུན་འབྱིན་ལྟར་སྣང་ཡིན་ཏེ་ཐེ་ཚོམ་ཟ་བ་དང་གསལ་བ་ཡིན་པའི་རྟགས་ལ་སྒྲ་མི་རྟག་སྒྲུབ་ཀྱི་རྟགས་ཡང་དག་མ་ཡིན་པས་མ་ཁྱབ་པའི་ཕྱིར་རོ། །སྐྱེ་བ་ཡིན་པ་ལ་འདི་མ་གྲུབ་པའི་སུན་འབྱིན་དུའང་འགྱུར་རོ། །དོན་གྱིས་གོ་བ་ནི། རྟགས་རྩོལ་བྱུང་ཉིད་བཀོད་པ་ལ་ཕྱིར་རྒོལ་གྱིས་གློག་ལ་སོགས་པ་ཆོས་ཅན། རྟག་པར་ཐལ། རྩོལ་བ་ལས་མ་བྱུང་བའི་ཕྱིར། རྩོལ་བ་ལས་མ་བྱུང་ན་རྟག་པ་དོན་གྱིས་ཐོབ་ཅེས་པའི་སུན་འབྱིན་ནི་དོན་གྱིས་གོ་བ་མཚུངས་པའི་ལྟག་ཆོད་དུ་འདོད་དོ། །འདི་ཡང་རྩོལ་མ་བྱུང་ལ་རྟག་པས་མ་ཁྱབ་པས་མ་ངེས་པའི་སུན་འབྱིན་ལྟར་སྣང་ཡིན་ནོ། །ཐལ་འགྱུར་མཚུངས་པ་ནི། རྟགས་རྩོལ་བྱུང་བཀོད་ནས་བུམ་པ་མཐུན་དཔེར་བཀོད་པ་ལ་ཕྱིར་རྒོལ་གྱིས་བུམ་པ་ཆོས་ཅན། མི་རྟག་པ་མ་ཡིན་པར་ཐལ། དེ་མི་རྟག་པ་ཡིན་པའི་རྟགས་མེད་པའི་ཕྱིར། ཞེས་པ་འདི་ཐལ་འགྱུར་མཚུངས་པའི་ལྟག་ཆོད་དུ་འདོད་དོ། །དེ་ནི་དཔེ་ལ་རྩོད་པའི་སུན་འབྱིན་སྟེ། འབྲས་མཚུངས་ལྟར་རྗེས་འགྲོའམ་དཔེའི་སྐྱོན་བརྗོད་པའི་སུན་འབྱིན་ལྟར་སྣང་ཡིན་ནོ། །འདིར་བུམ་པ་རྒོལ་བ་གཉིས་ཆར་གྱིས་མི་རྟག་པར་མཐོང་བས་ཡང་དག་པར་ན་མ་གྲུབ་པ་ལྟར་སྣང་ངོ་། །དེ་དག་ནི་ཀུན་ལས་བཏུས་སུ་བཤད་པ་ཡིན་ལ་འདི་དག་དཔྱིས་ཕྱིན་པར་འདོད་ན་ཀུན་ལས་བཏུས་ཉིད་ཀྱི་གཞུང་གི་འབྲུ་གནོན་ཏེ་བཤད་པར་བྱ་བ་ཡིན་ནོ། །འོན་ཀྱང་ཁོ་བོས་ནི་མདོ་ཙམ་ལས་མ་བཤད་དེ་གཞན་གྱིས་མི་རྟོགས་པའི་ཕྱིར་རོ། །ད་ནི་ཚད་མ་རིགས་བརྟག་ལས་བཤད་པ་ཡང་འཕེལ་བ་དང་མཚུངས་པ་ནི་སྒྲ་མི་རྟག་སྒྲུབ་ཀྱི་རྟགས་རྩོལ་བྱུང་ཉིད་ལ་དཔེ་བུམ་པ་བཞག་པ་ན་ཕྱིར་རྒོལ་གྱིས་སྒྲ་ཆོས་ཅན་གཟུགས་ཅན་དུ་ཐལ། རྩོལ་བ་ལས་བྱུང་བའི་ཕྱིར་དཔེར་ན་བུམ་པ་བཞིན་ནོ། །བུམ་པ་དང་མཚུངས་ན་གཟུགས་ཅན་ཡིན་དགོས་ཞེས་བཀོད་པ་ནི་འཕེལ་བ་མཚུངས་པའི་ལྟག་ཆོད་དུ་འདོད་དོ། །འགྲིབ་པ་མཚུངས་པ་ནི་སྔར་གྱི་རྟགས་སྦྱོར་དེ་ཉིད་ལ་ཕྱི་རྒོལ་གྱིས་སྒྲ་ཆོས་ཅན། མཉན་བྱ་མ་ཡིན་སྟེ། རྩོལ་བ་ལས་བྱུང་བའི་ཕྱིར། དཔེར་ན་བུམ་པ་བཞིན་ནོ། །ཞེས་པ་འདི་འགྲིབ་པ་མཚུངས་པའི་ལྟག་ཆོད་དུ་འདོད་དོ། །འདི་གཉིས་ཀ་ལ་ཡང་ཁྱབ་པ་མེད་པས་མ་ངེས་པའི་སུན་འབྱིན་ཡིན་ནོ། །བརྗོད་པ་དང་མཚུངས་པའི་ལྟག་ཆོད་ནི་རྟགས་རྩོལ་བྱུང་གི་དཔེ་བུམ་པ་བཞག་པ་ལ་ཕྱིར་རྒོལ་གྱིས། བུམ་པ་ཆོས་ཅན་བསྒྲུབ་བྱར་ཐལ། རྩོལ་བ་ལས་བྱུང་བའི་ཕྱིར་ཞེས་བཀོད་པ་ལྟ་བུའོ་ཞེས་འདོད་དོ། །མ་བརྗོད་པ་དང་མཚུངས་པ་ནི། དཔེ་སྔ་མ་ཉིད་ལ་ཕྱིར་རྒོལ་གྱིས་བུམ་པ་བསྒྲུབ་བྱ་མ་ཡིན་ན་རྒྱུ་མཚན་མཚུངས་པས་སྒྲ་བསྒྲུབ་བྱ་མ་ཡིན་པར་ཐལ་ལོ་ཞེས་བཤད་པ་ནི་མ་བརྗོད་པ་མཚུངས་པའི་ལྟག་ཆོད་དུ་འདོད་དོ། །འདི་ཡང་མ་ངེས་པའི་སུན་འབྱིན་ལྟར་སྣང་ཡིན་པ་ནི་སྔ་མའི་རིགས་པས་ཤེས་སོ། །རིགས་པ་མཚུངས་པ་ནི། རྩོལ་བྱུང་གིས་སྒྲ་མི་རྟག་པར་བསྒྲུབ་པ་ལ་བུམ་པ་དཔེར་བཞག་པ་ན། སྒྲ་ཆོས་ཅན་རྟག་ཏེ་ལུས་ཅན་མ་ཡིན་པའི་ཕྱིར། ནམ་མཁའ་བཞིན། ཞེས་པ་ནི་རིགས་པ་མཚུངས་པའི་ལྟག་ཆོད་དུ་འདོད་དོ། །དེ་ཡང་སྔ་མ་ལྟར་མ་ངེས་པའི་རྟགས་བརྗོད་པའི་སུན་འབྱིན་ལྟར་སྣང་ངོ་། །སོ་སོའི་དཔེའི་དང་མཚུངས་པ་ནི། སྒྲ་མི་རྟག་ཏེ་ཤེས་བྱ་ཡིན་པའི་ཕྱིར། དཔེར་ན་བུམ་པ་བཞིན་ཞེས་བཀོད་པ་ལ། ཕྱིར་རྒོལ་གྱིས་སྒྲ་རྟག་པར་ཐལ་ཤེས་བྱ་ཡིན་པའི་ཕྱིར། ནམ་མཁའ་བཞིན། དེའང་བུམ་པ་དཔེ་ཡིན་པས་མི་རྟག་ན་ནམ་མཁའ་དཔེར་འགྱུར་བས་རྟག་པར་ཡང་འགྱུར་དགོས་སོ་ཞེས་པ་འདི་སོ་སོའི་དཔེ་དང་མཚུངས་པའི་ལྟག་ཆོད་དུ་འདོད་དོ། །འདི་ཡང་མ་གྲུབ་པའམ་གཙོ་བོར་ནི་མ་ངེས་པའི་སུན་འབྱིན་ལྟར་སྣང་ངོ་། །བསྒྲུབ་བྱ་དང་མཚུངས་པ་ནི་སྒྲ་མི་རྟག་སྟེ་ཞེས་ངག་ལྔ་ལྡན་བཀོད་པ་ན་ཕྱིར་རྒོལ་གྱིས་དཔེ་བུམ་པ་ལ་ངག་ལྔ་ལྡན་འགོད་དགོས་པར་འགྱུར་ཏེ། བསྒྲུབ་བྱ་ལ་ངག་ལྔ་ལྡན་འགོད་དགོས་པའི་ཕྱིར་ཞེས་བྱ་བ་ལྟ་བུ་བསྒྲུབ་བྱ་དང་མཚུངས་པའི་ལྟག་ཆོད་དུ་འདོད་དོ། འདི་ཡང་སྔ་མ་ལྟར་མ་ངེས་པའི་སུན་འབྱིན་ལྟར་སྣང་ངོ་། །འདི་ཡི་དཔེར་བརྗོད་གཞན་དག་དཔེ་སྔ་མ་ལ་ཆོས་ཅན་ལ་བསྒྲུབ་བྱ་ལྟར་མ་གྲུབ་པའི་རྟགས་སྦྱོར་བ་སྟེ་དཔེར་ན་སྒྲ་ཆོས་ཅན་མི་རྟག་ཏེ་མིག་གི་གཟུང་བྱ་ཡིན་པའི་ཕྱིར་བྱ་བ་ལྟ་བུའོ་ཟེར་བ་ལྟར་ན་ནི་མ་གྲུབ་པའི་ལྟར་སྣང་ངོ་། །མི་རྟག་པ་མཚུངས་པའི་ལྟག་ཆོད་ནི། སྒྲ་མི་རྟག་ཏེ་བྱས་པའི་ཕྱིར་ཞེས་བྱ་བ་ལ། ཕྱིར་རྒོལ་གྱིས་ཆོས་ཐམས་ཅད་ཆོས་ཅན་དུ་འཇོག་དགོས་པའི་ཕྱིར་མི་རྟག་པའམ་བུམ་པའང་ཆོས་ཅན་དུ་ཅི་སྟེ་མི་འཇོག་སྟེ། ཆོས་ཅན་ཡིན་པར་ཐལ། ཆོས་ཡིན་པའི་ཕྱིར། ཞེས་པ་ལྟ་བུ་ཡིན་ཟེར་རོ། །འདི་འང་མ་ངེས་པའི་སུན་འབྱིན་ལྟར་སྣང་ངོ་། །རབ་བྱེད་དང་མཚུངས་པའི་ལྟག་ཆོད་ནི། སྒྲ་ཆོས་ཅན་མི་རྟག་ཏེ་རྩོལ་བྱུང་ཡིན་པའི་ཕྱིར་བུམ་པ་བཞིན་བྱས་པ་ལ་ཕྱི་རྒོལ་གྱིས་སྒྲ་རྟག་པར་ཐལ་མཉན་བྱ་ཡིན་པའི་ཕྱིར། སྒྲ་ཉིད་བཞིན་ཞེས་པ་ལྟ་བུ་ནི་སྔ་རབས་པ་འདོད་པའི་དཔེར་བརྗོད་ཡིན་ནོ། །དེའང་མ་ངེས་པའི་སུན་འབྱིན་ལྟར་སྣང་ཡིན་ནོ། །གཞན་དཔེ་སྔ་མ་ཉིད་ལས་འབྱུང་བ་ལྔ་པོ་ཆོས་ཅན་མི་རྟག་ཏེ་དྲི་དང་ལྡན་པའི་ཕྱིར་ཞེས་ཕྱིར་རྒོལ་གྱིས་བཀོད་པ་ལྟ་བུའོ་ཟེར་བའང་མ་གྲུབ་པར་འདུས་སོ། །དུས་འདས་མཚུངས་པའི་ལྟག་ཆོད་ནི། དཔེར་ན་རིག་པ་ཅན་པས། སྒྲ་མི་རྟག་སྟེ་རྩོལ་བ་ལས་བྱུང་བའི་ཕྱིར་ཞེས་བཀོད་པ་ལ་དཔྱོད་པ་བ་ན་རེ། སྒྲ་ཆོས་ཅན་རྟག་ཏེ་སྦྱོར་བ་ལས་གསལ་བའི་ཕྱིར། གཟུགས་བཞིན་ཞེས་བཀོད་པ་འདི་རིག་པ་ཅན་པ་ན་རེ་དུས་ལས་འདས་པའི་ཚར་གཅད་ཡིན་ནོ་ཞེས་ཟེར་རོ། །འདི་ཡང་མ་གྲུབ་པའི་སུན་འབྱིན་ལྟར་སྣང་ཡིན་ཏེ། རིག་པ་ཅན་གྱི་ལུགས་ལ་གཟུགས་སྦྱོར་བ་ལས་གསལ་བ་ཡིན་པའི་རྒྱུ་མཚན་ནི། གཟུགས་དངོས་པོ་སྔར་ཡོད་ཡིན་ཡང་བུམ་པ་དང་སྣང་བ་ལ་སོགས་གཟུགས་མཐོང་བའི་རྐྱེན་སྦྱར་བས་གསལ་བའི་ཕྱིར་རོ། །སྦྱོར་བ་ལས་གསལ་བ་ནི་དེ་ལྟ་བུ་འདོད་པས་ཕྱིར་རྒོལ་སྤྱོད་པ་བས་བཀོད་པའི་སྦྱོར་བ་ལས་གསལ་བའི་རྟགས་ནི་སྒྲ་ལ་མ་གྲུབ་སྟེ་སྦྱོར་བ་སྔ་མ་དབྱུག་གུ་ལ་སོགས་སྦྱོར་བའི་ཚེ་ན་སྒྲ་མེད་ལ་རྒྱང་རིང་པོར་སྒྲ་གསལ་བ་ཡོད་ཙམ་ན། སྔར་གྱི་སྦྱོར་བ་ལ་སོགས་འགགས་པའི་ཕྱིར་གསལ་བྱ་གསལ་བྱེད་དུས་ལས་འདས་པ་སྟེ་དུས་མི་མཉམ་པའི་ཕྱིར་སྒྲ་སྦྱོར་བ་ལས་གསལ་བ་མ་ཡིན་པར་འདོད་དོ། །དེས་ན་རིག་པ་ཅན་གྱི་ངོར་ཕྱིར་རྒོལ་སྤྱོད་པ་བའི་སྦྱོར་བ་ལས་གསལ་བའི་ཕྱིར་ཞེས་པ་འདི་མ་གྲུབ་པ་ཡིན་ནོ། །འདི་ཡང་གོ་བདེ་བའི་ཕྱིར་ཁོ་བོས་རྩོལ་བྱུང་དཔེར་སྨྲོས་པ་ཙམ་ཡིན་ནོ། །དེ་དག་གིས་མཚོན་ནས་རྩོད་པའི་ངག་ལྟར་སྣང་ལ་དབྱེ་བ་བྱས་པའི་ལྟག་ཆོད་ཀྱི་མིང་ཅན་ནང་ཚན་བསམ་གྱིས་མི་ཁྱབ་པ་ཡོད་ཀྱང་ཐམས་ཅད་འགལ་བ་དང་མ་ངེས་པ་དང་མ་གྲུབ་པའི་རྟགས་ལྟར་སྣང་བརྗོད་པའི་ལན་ལྟར་སྣང་ཡིན་པར་ཁོང་དུ་ཆུད་པར་བྱས་ཏེ། རིགས་པའི་དབང་ཕྱུག་དམ་པ་ཕྱོགས་གླང་གིས་ཇི་སྐད་དུ་དེ་ཉིད་ལས་སྦྱོར་བའི་བྱེ་བྲག་ཅུང་ཟད་ཙམ་གྱིས་དབྱེ་བ་མཐའ་ཡས་པར་འགྱུར་རོ་ཞེས་གསུངས་སོ། །རིགས་བརྟག་ལས་བཤད་པའི་ལྟག་ཆོད་འདི་དག་རིགས་པའི་གཏེར་དུ་ཕྱོགས་ཙམ་སྨོས་པ་ལ་བརྟེན་ནས་གོ་བདེ་བར་བསམས་ནས་བདག་གིས་དཔེར་བརྗོད་ཅུང་ཟད་དང་བཅས་པ་བརྗོད་པ་ཡིན་གྱི། རྒྱ་གར་གྱི་དཔེ་ཁུངས་མ་མཐོང་བ་ནི་མ་ཡིན་ནོ། །དེ་ལྟ་བས་ན་མཁས་པ་རྣམས་ཀྱིས་འདི་ནི་དཔྱད་པར་བྱའོ། །དེས་ན་རིགས་པའི་གཏེར་དུ་བཤད་པ་རྣམས་ཤེས་པ་ལ་འདི་ཙམ་གྱིས་ཆོག་མོད་ཀྱང་འདི་དག་དཔྱིས་ཕྱིན་པར་འགྲེལ་པ་རྣམས་ལས་བཤད་པ་ལྟར་ཤེས་པར་བྱ་ཞིང་། རྒྱ་ཆེར་ནི་སློབ་དཔོན་ཕྱོགས་གླང་གིས་མཛད་པའི་རྐང་མིག་པའི་རིགས་པ་བརྟག་པ་དང་། བྱེ་བྲག་པའི་རིགས་པ་བརྟག་པ་ལས་ཤེས་པར་བྱའོ།། །།སློབ་དཔོན་ལ་ཡང་མ་ཐོས་ཤིང་། །དཔེ་ཆ་དག་པོའང་མ་རྙེད་ལ། །བདག་ཀྱང་ལེ་ལོའི་དབང་གྱུར་པས། །ཉེས་གང་མཁས་པས་བཟོད་པར་མཛོད། །ཟབ་ཅིང་གཏིང་དཔག་དཀའ་བའི་རིགས་ལམ་འདི། །འདི་ན་ཆ་ཙམ་རྟོགས་པ་འགའ་མ་བྱུང་། །ཕྱིན་ཆད་སྐྱེ་བོས་ལེགས་ཆ་གང་རྙེད་པ། །དེ་དང་དེ་དག་ཁོ་བོའི་ལེགས་བཤད་མཐུ། །ཞེས་བྱ་བར་ཁོང་དུ་ཆུད་པར་བྱའོ། །གང་དག་གཞུང་རེ་ལེགས་པར་མ་སྦྱངས་ཀྱང་། །ཕྱོགས་ཙམ་རྟོགས་པའི་མངོན་རློམ་གྱིས་ཁེངས་ནས། །བདག་ཉིད་མཁས་ཞེས་སྒྲོགས་པ་དེ་དག་གིས། །ཁོ་བོའི་གཞུང་བརྒྱའི་མིང་ཡང་ཤེས་མ་ཡིན། །གཞུང་བརྒྱ་སྨྲ་ལ་མཁས་པ་དབང་ཕྱུག་དཔལ། །གང་གི་རིགས་པའི་གསང་ཚིག་སུས་ཤེས་པ། །དེ་ནི་རྒོལ་བ་སེང་གེའི་ཁྲི་སྟེང་དུ། །རྩོད་པའི་ཚེ་ན་འཇིགས་པ་ག་ལ་ཡོད། །བདག་གི་བློ་གྲོས་ཆུ་གཏེར་ཆེན་པོ་ལས། །ལེགས་བཤད་ཡན་ལག་བརྒྱད་ལྡན་མི་ཟད་མོད། །ནོར་བའི་རྙོག་ཆུས་ཚིམ་པའི་སྐྱེ་བོ་ལ། །མང་དུ་སྤྲོས་ཀྱང་དགོས་པ་ཅི་ཞིག་མཆིས། །རྣམ་དག་གཞུང་བརྒྱའི་མཁའ་ལས་ལེགས་འོངས་ཤིང་། །རྩོམ་འཆད་རྩོད་པའི་འོད་ཟེར་སྟོང་འབར་བས། །རྒོལ་ངན་རྒྱུ་སྐར་བྱེ་བའི་ཟིལ་འཇོམས་པ། །དབང་ཕྱུག་དཔལ་གྱིས་རྩོད་པའི་རྒྱན་འདི་བཤད། །འདིར་ནི་རབ་དཀར་དགེ་བ་གང་བསྐྲུན་དེས། །མི་ཟད་འཁོར་བའི་རྒྱ་མཚོར་ནུབ་པ་ཡི། །ཉམས་ཐག་འགྲོ་བ་འདི་རྣམས་ཅིག་ཅར་དུ། །ཞི་བདེའི་གླིང་དུ་ངེས་པར་ཁྲིད་གྱུར་ཅིག །བདག་ཀྱང་དེང་ནས་ཚེ་རབས་ཐམས་ཅད་དུ། །སྐྱབས་གནས་དཀོན་མཆོག་གསུམ་དང་མི་འབྲལ་ཞིང་། །ཐེག་མཆོག་དགེ་བའི་བཤེས་ཀྱིས་ཡོངས་བཟུང་སྟེ། །སྒོ་གསུམ་གཞན་དོན་ཁོ་ནར་སྤྱོད་གྱུར་ཅིག །རྩོད་པའི་རྒྱན་ཞེས་བྱ་བའི་རབ་ཏུ་བྱེད་པ་རྫོགས་སོ། །བཀྲ་ཤིས་པར་གྱུར་ཅིག། །།མཾ་གྷ་ལ་ཀུ་རུ།། །།དྷིར་གྷ་ཨ་ཡུ།། །།